Aiora Gerekizek Infanta Elena trofeoa irabazi du - Larrabetzu - Aikor.eus\nAiora Gerekizek Infanta Elena trofeoa irabazi du\nAikor aldizkaria 2021-06-03 14:23\nInfanta Elena trofeoa maiatzean izan zen Madrilen eta Aiora Gerekiz Etxeandia larrabetzuarrak hura irabazi zuen A2 kategorian. Zazpi urteko zalduna Titan poneyaren gainean ibili zen proba horretan, eta oso une hunkigarriak bizi zituen, garaipenaz gainera, bere urtebetetze-eguna ere izan zelako. Hurrengo erronka Espainiako txapelketa du. Hala ere, bere amak, Eider Etxeandiak, argi utzi du hipika txapelketetatik eta lorpenetatik haratago doala eta azpimarratu du umearen eta poneyaren arteko lotura berezia.\n“Aiora zazpi urteko umea da eta berarentzat oso dibertigarria da poniaren gainean ibiltzea: bere helburu bakarra ez da lehian sartzea; ondo pasatu ere egiten du”, azaldu digu Etxeandiak. “Liluratuta dago bere poniarekin: entrenamendurik ez duenean, hura ikustera joan nahi du, berarekin egote hutsagatik; maite du. Autoa ikusten duenean, animalia ere Aiora bila hasten da… Irrintzi egiten dio. Kontua ez da bakarrik animaliaren gainean ibiltzea eta lehian sartzea; poneya zaindu behar da, mimatu, berarekin egon, larratzera atera, garbitu, orraztu…”.\nZaldun gaztetxoari amarengandik datorkio zaldienganako zaletasuna. “Guk zaldiak izan ditugu beti etxean eta ni ere oso gaztetxoa nintzela hasi nintzen hipikan. Aiora ere hipikara hurbildu da, baina ez lehiatzeko, baizik eta zaldien mundua eta animalia bat izateak dakarren erantzukizuna ezagutzeko. Txapelketetan parte hartu arren, zazpi urteko neskatoa da eta ondo pasatzeko ibiltzen da poneyaren gainean; batzuetan irabazten du, eta beste batzuetan, galdu. Horrezaz gainera, lagunekin egotea gustuko du, hondartzara edota igerilekuetara joan, futbola ikusi…”.\nLarrabetzuko zaldun txikia Lezaman entrenatzen da, Aretxalde hipikan, eta Nafarroako federazioan dago, “berton 10 urtetik beherako umeak eskola-kirolean aritzen direlako”. Astelehenetan izan ezik, bi orduko entrenamendu-saioa egiten du egunero. Bi poneyrekin entrenatzen da, – Ucladerekin bere poneya– eta Titanekin –zalditegikoek utzitakoa–. “Era askotariko entrenamenduak dira: salto egin, potentzia eta erresistentzia landu… baita jolasak egin eta pasieran ibili ere. Bestalde, txapelketen aurreko saioak biziagoak dira, baina berak badaki eta guk beti hartuko dugu bere iritzia kontuan: nahi duen arte entrenatuko eta lehiatuko da”. Nolanahi ere, gaztetxoak ordu gehiago ematen ditu zalditegian. “Entrenamendua hasi baino lehenago ailegatu behar da, ekipamenduak hartu, poneya prestatu, garbitu… eta entrenamendu ostean, ekipamendua kendu eta garbitu, animalia larratzera eraman… Beste poneyarekin gauza bera egin behar du. Izan ere, lotura estua sortu behar da zaldunaren eta animaliaren artean”. Gerekiz hiru urterekin hasi zen poneyaren gainean ibiltzen, eta iaz, txapelketetan parte hartzen.


Barazki kurruskariak | Consumer\nEspinakak eta zerba orri kurruskariak arrainak plantxan laguntzeko egokiak dira\nSukaldeko adituek diote barazkiak prestatzeko modu bat dagoela, eta ohiko irakinaldiaz haratago doala. Barazkiak jateko modu dibertigarri eta desberdin batek eguneroko dietan sartzen lagun lezake, eta hori ez da beti erraza izaten, batez ere haurrek maiz jan ditzaten nahi bada.\nEspinaka eta zerba-hostoetarako kozinatu egokienetako bat kurruskariak egitea da. Sukalde-mota horren ondorioz, barazki-orri oso fin eta frijituekin egindako hornigaia lortzen da. Bereziki egokia da arraina plantxan laguntzeko edo hainbat testuratako entsaladak egiteko.\nHostoak moztu aurretik, lehortu egin behar dira. Ondoren, kontu handiz, torloju bat egiten da haiekin, eta, aiztoaren laguntzarekin, juliana eran mozten dira (zerrenda oso meheak). Horrela, errazagoa da hostoak kurruskan baina kolore berdea galdu gabe geratzea. Moztu eta kozinatzeko prestatuta, berotu olioa zartagin altu batean.\nOlioa berotu ondoren, zerrenda oso meheetan ebakitako hostoak pilo txikitan gehitzen dira, eta horiek banantzeko mugitzen dira. Tindagai txiki bat entzuten hasten denean (kurruskariak daudela adierazten duen seinalea), zartaginetik ateratzen dira apar-ontzi batekin.\nSukaldeko papera duen plater batean sartzea komeni da, frijitzeko gehiegizko olioa kentzeko, baina estali gabe. Hala, ez dira biguntzen eta ez diote eusten bilatutako testurari. Bero eta gatzarekin zerbitzatzen dira. Piperbeltz eho berri pixka batekin ere hautseztatu daitezke.\nebakita finas-eu hojas-eu kurruskari olio


Sevilla FC VS Athletic Club 5/10/2008 | Athletic Clubeko Webgune Ofiziala\nSevilla FC4 : 0 Athletic Club\n5/10/2008 - 17:00\nSevilla FCk 4-Athletic Clubek 0: Alde handiegia\nAthletic Clubek 4-0 galdu du Sevillaren aurka. Kanoutek, Renatok, Adrianok eta Chevantonek sartu dituzte golak….\nAthletic Clubek 4-0 galdu du Sevillaren aurka. Kanoutek, Renatok, Adrianok eta Chevantonek sartu dituzte golak. Zurigorriek ondo ekin diote partidari baina bat eta zeroko jokaldiaren ostean ia desagertu dira eta erreakzionatzen saiatu diren bakoitzean etxekoek duten kalitateaz baliatu dira azken emaitza ezartzeko. Okerrena izan da Javi Martinezen lesioa bere ezker beleunean oraindik zehazteke dagoena.\nHasieran baloia ondo mugitu du Athleticek, partidaren ekimena eramanez. Bederatzigarren minutuan David Lopezen barnealdia ez du Llorentek errematatu, bai ordea buruz Renatok oso ondo 11 minutuan, baina hobeago egon da Iraizoz kornerrera bidaltzeko.\nLasaitu dira gauzak eta txartel festari ekin dio epaileak: Ociok horia ikusi du 12. minutuan, gero Romaricek eta ostean Orbaizek. Futbolari jarraituz, 25. minutuan Marescak jaurti du eta Iraizozek baloia harrapatu du, baina hurrengo jokaldian azkar atera du eskuz, Balentziagak baloia inozoki galdu du eta Navasek sareetara bultzatzeko baloia utzi dio Kanouteri.\nOstean Sevillak bizi ditu lehen zatiko minuturik lasaienak Azken txanpan zurigorriak apur bat esnatu dira, Palopen ingurura gehiago hurbilduz, baina arrisku garbirik sortu gabe Gabilondoren bi jaurtiketa kenduta eta Sevillak dituen jokalariak kontuan hartuta edozein jokaldian min egiteko gaitasuna dutenez gero, hau da, hilgarriak direla. Eta halaxe gertatu da 41. minutuan. Athletic aurrerantz zihoan baina hiru ikutu nahikoak izan dira baloia Navasengana bidaltzeko eta horrek, ia marran baloia ondo salbatu eta gero eta ohitura ez den bezala, ederto erdiratu du Renatok buruz bigarrena ezartzeko. Aldapa gero eta gorago.\nBigarren zatian Susaeta sartu da Gabilondoren ordez eta Javi Martinez, bigarren aurrelari bezala irten dena, euskarrira pasa da eta Yeste Llorenteren bizkarrera. Susaetak egin du lehen barnealdia, baina Iraolak erdiraketa behartuegi errematatu du.\nIon Velezek hartu du Llorenteren tokia eta berehala aukera izan du, baina Palop gainditu eta gero atzelari batek urrundu du baloia kornerrera. Duscher Romaricen ordez sartu da eta 60. minutuan Martinez lesionatu da ezker beleaunean. Garmendiak hartu du bere tokia eta hortik gutxira Adriano Capelena. Iraolak ondo itxi dio hegala eta Iraolak berak buruz errematatu du baina Palopek harrapatu du 65. minutuan. Sevilla berpiztu da eta Adriano eta Marescarena izan da aukera 69. minutuan, baina azken horrek kanpora jaurti du Iraizozen aldaratzea jaso ondoren. Marescak ere kanpora jaurti du 71 minutuan.\nAthletic Club saiatu da partidan sartzen, baina 75 minutuan ikusi da egun talde horien artean dagoen ezberdintasunetako bat. Kontraeraso azkarra eta zuzena egin du Athletic Clubek, baina ez du golik lortu, kornerra atera eta hegaletik ere bai, baina fruiturik gabe eta, aitzitik, Adrianok Iraizozen aurkako banan banakoan asmatu du. Ordu laurden bat jokatzeke. Chevanton Renatoren ordez eta zurigorriak bihotzez aurrera.\nSusaetaren erdiraketa Palopek urrundu du eta hurrengo jokaldian Iraolaren jaurtiketa gelditu ere. Eta zigorra nahikoa ez balitz, 80. minutuan eskuinaldetik erdiraketa bat jan du Amorebietak eta Chevantonek laugarrena sartu du.\nGarmendia saiatu da urrutitik baina Palop hor zegoen. Segituan Navasen jaurtiketak ihes egin dio Iraizozi eta azkenik lau golekin itzuli da taldea Bilbora.\nBehartutako atsedenaldian indarrak biltzeko datorren aldaparen zati gogorrenari aurre egiteko, gure taldea gauzak ondo egiteko gai dela erakutsi du sarri askotan eta Bartzelonaren bisitaldia da hurrengo aukera erakusteko.


Industria kimikoa eta biokatalizatzaileak Gaikerren - ZientziaEus\nIndustria kimikoa eta biokatalizatzaileak Gaikerren\nTxoko honetan maiz aipatu izan ditugu nazioarte-mailan egiten diren ikerketa-proiektuak. Laborategiko fasea gainditu orduko, industriako erabilpenera zuzentzen dira proiektu horietako emaitza gehienak eta berehala izan ohi dute gure bizimoduan eraginik. Zorioneko albistea da beraz, era horretako ikerketa-proiektu batean Euskal Herriko ikerketa-zentro bat buru izatea. Eta horixe da irakurle, orain kontatzera goazena.\nGaikerretik azaldu digutenaren arabera, industria kimikoetan katalizatzaileek sortzen dituzten arazoak saihesteaz gain, entzimen erabilera ahalbidetzeko urratsak ematen ari dira Innovation izeneko programan.\nGaiker Zamudioko Ikerketa-zentroa Europako Innovation izeneko programaren zuzendaritzaz eta koordinazioaz arduratuko da abendua bitartean. Hilabete horretan izan ere, hainbat ikerketa-taldek egindako lanaren emaitza ezagutzea espero da. Gaikerretik azaldu digutenaren arabera, industria kimikoetan katalizatzaileek sortzen dituzten arazoak saihesteaz gain, entzimen erabilera ahalbidetzeko urratsak ematen ari dira.\nZenbait prozesutan erabiltzen diren katalizatzaile kimikoak progresiboki baztertzeari begira ari dira ikerketa horiek egiten. Izan ere, katalizatzaile kimikoek eragin negatiboa izan ohi dute produkzio-prozesuan, lan-baldintza oso gogorrak behar baitira substantzia horiek manipulatzeko. Katalizatzaileen ordez entzimak erabiliko balira, produktuaren kalitateari eta lan-baldintza jasangarriagoei eusteko modua egongo litzateke eta gainera, entzimek ez lukete ingurugiroan ondoriorik sortuko. Gaikerren behintzat, uste horretakoak dira eta arlo hori aztertzen eman dituzten urteetan emaitza oso positiboak lortu dituzte.\nZalantzarik gabe, Ikerketa-zentro honek duen esperientzia Innovation proiektuko buru izendatzeko pisuzko arrazoia izan da. Produkzio-prozesu desberdinak zehatz-mehatz aztertu behar dira behar desberdinetara egokitzen diren entzimak zeintzuk diren jakiteko eta hortik, entzima horien erabilera definitu ahal izateko.\nGaiker: 10 urteko bide emankorra


Konfinamendurako abestiak :: Izaro, EOSekin - leihoa.info\n2020 May 3, Sunday 2020 May 3, Sunday adminKultura, Sarrera\nIzaro kantaria da, oraingoz, Euskadiko Orkestra Sinfonikoarekin beraren kanten bertsio sinfonikoa grabatu duen azkena euskal artista.\nFernando Velázquezek moldatutako eta Euskadiko Orkestrarekin grabatutako Izaroren ‘Errefuxiatuena’, ‘Koilarak’ eta ‘Tu escala de grises’ kanten bideoklipen estreinaldia, hurrenez hurren, apirilak 23an, apirilaren 24an eta apirilaren 25ean gauzatu zen ETBn eta Euskadiko Orkestraren sare sozialetan.\n2019ko azaroan ateak itxita grabatu ziren bideo hauek Miramongo egoitzan, Fernando Velázquezen agindupean. Getxoko musikagile, zuzendari eta musikaria arduratu zen Izaroren Errefuxiatuena, Koilarak etaTu escala de grises kanten moldaketa sinfonikoak egiteaz, baita proiektu beri honen zuzendaritza artistiko osoaz ere. Ikus-entzunezko zuzendaritza Pausoka Entertainmenteko Jabi Elortegiren esku geratu zen oraingoan ere. Orduan egin zen grabazioa eta orain, konfinamendu garaian, aurkeztu da eremu digitalean.\nIzaro, EOSekin egindako grabazioaren une batetan. Argazkia: EOS\nEuskadiko Orkestrak lehendabizikoz kolaboratu du Bizkaiko abeslariarekin, eta zirraraz betetako ekimena izan da artistarentzat: “Oso emozionantea da norberak egindako kantak beste era batera entzutea, are gehiago Euskadiko Orkestra bezalako musikari talde batek jotzen baditu, eta Fernando Velázquezek moldatu. Hiru abesti aukeratu genituen: Errefuxiatuena, Koilarak eta Tu escala de grises. Oso ederra izan zen lehen entsegura iritsi eta orkestra jotzen entzutea, konturatzen zara zure melodia txiki horiek bizitza propioa dutela. Eta ilusio berezia egiten dit Fernando bera zuzentzen ari den bitartean abesten ari dela ikusteak”.\nFernando Velázquez orkestra zuzendari getxoztarra eta Izaro, grabazioan. Argazkia: EOS\nIzaroren bideoklipak EOSekin


Virginia Woolf: Shakespearek arreba bat balu — Gaztezulo\nVirginia Woolf: Shakespearek arreba bat balu\nVirginia Woolf: Shakespearek arreba bat balu https://www.gaztezulo.eus/albisteak/virginia-woolf-shakespearek-arreba-bat-balu https://www.gaztezulo.eus/@@site-logo/logoa.png\nHipotesi horixe erabiltzen zuen Virginia Woolfek "Gela bat norberarentzat" izeneko saio liburuan. Gure arazorik gehienak norbere gelan geldirik egoten ez jakitetik datozela diote zenbaitek, baina Virginia Woolfek emakumezkoek eduki ere ez zuten espazio edo gela hori aldarrikatzen zuen. Zer gertatuko zen William Shakespearek arreba bat balu eta honek idatzi nahi izan balu? Munduko talentu guztiaren jabe izanik ere, emakumezkoek unibertsitateetan eta liburutegietan sartzeko debekua zuten garaian ezinezkoa zatekeen idaztea emakumezko Shakespeare batentzat. "Shakespeare emakumezkoa balitz, ezingo zukeen ez idazle ez aktore izan, hogei urte betetzerako zaldunen batek haurdun utzi, eta ohorea galdurik, bere buruaz beste egingo zukeen, frustrazioak erotuta, edota kalean noraezean alderrai bukatuko zuen, burua erdi galduta", idatzi zuen Woolfek.\n1882an Inglaterran jaioagatik, ez zituen gauzak Shakespeare-en balizko arrebak baino askoz errazago eduki. Hala ere, bere eleberregintza oso berritzailea izan zen, bereziki "Farorantz" eleberria (Anton Garikanok euskarara itzulia eta 1993an Ibaizabalek argitaratua).\nIdazleak elkartu eta taldeak sortzeko joera gaur egun baina askoz ere handiagoa zen orduan, eta Bloolmsburyko Taldea bezala ezaguna den eztabaidagunea sortu zuen bere etxean elkartu ohi ziren beste hainbat intelektual eta artista abangoardistekin batera. Bakezalea izaki, gerrarteko garai latzak bizi izan zituen. Gaztaroan hasi eta hil zen arte depresioz depresio bizi izan zen. 1941ean, bere senarrari despedida oharra utzi eta desagertu egin zen. Alfonsina Storni argentinarrak egin zuen bezala, itsasoa erabili zuen bere buruaz beste egiteko. Farorantz barik, kresala datorren lekurantz egin zuen, Shakespeare-en arreba guztiak bizi diren lekurantz.


Nortzuk gara | Mundukide\nEspañol Euskera Mundukide Fundazioa Zarugalde 30\n20500 ARRASATE Gipuzkoa Tel.: 943 772 010 mundukide@mundukide.org Hasiera\nGure lan ildoak\nZein lan-arlo jorratzen dira?\nEsperientzia Komunitarioen Truke Programa\nInterkooperazio ekintza osagarriak\nZure ekarpena egin\nZatoz lan taldera\nNortzuk Gara Mundukide Fundazioa garapenerako gobernuz kanpoko erakundea da. Buletinera HARPIDETU\nGure newsletterran izena ematerakoan arazorik izanezgero, idatz iezaiguzu eta zurekin harremanetan jarriko gara izen emate prozesua burutzeko\nNortzuk gara MUNDUKIDE Nortzuk gara LANKIDETZA KOOPERATIBOA\nMundukide Fundazioa 1999. urtean sortu zen, kooperatibetan makina bat urtetan lanean aritu eta bailarako GGKEetan parte hartzen zuten hainbat pertsonek bultzatuta. Mondragon Taldeari ideia aurkeztu ondoren, neurri batean erakundearen babesa jaso zuten.\nKooperazioan lanean aritu nahi zuten, baina ordurarte kooperazio arloan erabiltzen ziren ereduetatik desberdinduko zituen elementu baten bila zebiltzala, erantzuna beraien “esperientzia kooperatiboa” zela konturatu ziren.\nMomentu honetan fundazioak bi lan ildo nagusitan egiten du lan:\nAlde batetik Mozanbiken, garapen sozioekonomikorako programak bultzatzen ditu, garapen txikiagoko herrialdea izanik, enpresa sozialak, nekazal garapena eta azpiegitura basikoak bultzatzen ditu. Beti antolakuntza eta eredu kooperatiboa erreferente izanda.\nBestalde, eredu kooperatiboarekin ideologikoki afinitatea duten sendotutako talde eta erakundeen eskaerei erantzunez, prestakuntza programak, laguntza teknikoa eta erakundea bera indartzeko formazio programak antolatzen dira; Mondragon esperientziaren ezaugarriekin bat egiten baitute eta erabilgarria izan daitekeelako beraientzako ere. Kooperazio mota hau Brasil, Kuba eta Perun egiten delarik.\nEnara Ruiz de Egino\nKooperatibekin harremanetarako arduraduna “ Mundukidek hasieratik izan du esperientzia kooperatiboaren inguruan ari diren eragile ezberdinen ezagutza, esperientzia eta baliabideak batzeko ardura, hegoaldeko herriekin konpartitzeko. Sarri kosta egiten zaigu gure kooperatibetan eta orokorrean gizartean interesa sortu eta atxikimenduak lortzea. Lanak merezi du ordea, Mundukideren proiektuetan daude emaitzak!”.\nJose Ramon Elorza “Bizitza osoan norberaren zilborrera begira egon ondoren, munduko herri eta pertsona pobretuei laguntzeko ordua delako, naiz Mundukideko bidelagun. Nire ekarpena oso txikia da, azal-azalekoa. Asko da, ordea, Mundukideko lan taldeak erakutsi didana: pobretuen aldeko ikuspegi solidarioagoa eta entrega ezin hobea azpimarratuko nituzke”.\nAnelkarreko partaidea “Antzuolako Anelkar GGKEa oso mugimendu herrikoia da, kanpoan dauden herriko misiolariekin edota proiekturen baten parte hartzen duen herriko jendearekin kolaboratzen duena. Hortaz Mundukidek aukera zabalagoa eskaintzen digu beste GGKE batzuekin lan egiteko, proiektu integralagoak landu ahal izateko, eta hori guztia jarraipen sendoa ziurtatzen duen talde profesional batekin”.\nArantza Oruna “Mundukideren lanetik gehien atsegin dudana da gure esperientzia kooperatiboan oinarrituta beste herrialde batzuetan egiten duen lana. Era berean, oso garrantzitsua iruditzen zait proiektu horietan bizitako esperientziak gure artean daukan eragina, guztiok ikasten baitugu zerbait”.\nLKS Ingenieritza – Mondragon\nLehendakaria “Orain arte LKS Ingeniariak Mundukideri ekonomikoki eta proiektuetan parte hartuaz lagundu dio, misio eta balorearekin bat egiten dugulako. Mundukideren konpromisoa eta lana oso aberatsa dela iruditzen zaigu. Egiten dituen proiektuekin identifikatu egiten gara eta elkarlanean aritzea ohore handia da LKsrentzat. Bide beretik jarraitzera animatu eta beti egon garela ahal dugun neurrian laguntzeko prest”.\nIhintza Irizar ikaslea “Mundukide Fundazioa Marrupara (Mozanbike) joateko aukera eman zidan Miriam Garcia ikaskidearekin. Gu HUHEZI Unibertsitateko Ikusentzunezko Komunikazioko ikasleak gara eta bertan, karrera osoan ikasitakoa praktikan jartzeko aukera paregabea izan dugu. Mozanbike bezalako herrialde batera joatea bizitzan izan dudan esperientziarik aberesgarriena izan da”.\n“Garapenerako lankidetzaren esparruan eredu propioa (kooperatiboa) eraikitzeko helburuarekin Interkooperazio Sistema sortu zen. Lanki eta Mundukide sistema horren sortzaile izan ziren eta sustatzaile dira. Zeregin horretan, nolabait esateko, Mundukidek lankidetza proiektuen ardura teknikoa darama eta Lankik eredu propio horri bere ikerketa eta ikuspegia eskaintzen dizkio; batez ere jakintza arlo hauetan: kooperatibagintza, ekonomia solidarioa eta gizartea”.\nInicios em Marrupa Paraná Brasil\nAssentados de Rio Bonito estreiam Feira Agroecológica Andrés Bedia Brasil\nCrisis y Cooperativas: construyendo alternativas Estekak Blog: Análisis Económico en porciones. Jose Antonio Mendikute\nDanak ikusi Bideoak\nBehin batean Marrupa…Bideo hau ikusi ezin baduzu, gure Youtubeko kanalean ikus ahal izango duzu\nBehin batean Marrupa… bideoaren transkripzioa\nBalamako lurrazpiko presak\nChicomo anderearen Malawiko kontuak\nZarugalde 30 20500 ARRASATE Gipuzkoa\nTel.: 943 772 010 mundukide@mundukide.orgPribatutasun politika\nTranslated with WPML::


Txistu hotsak Nafarroan ere, San Sebastianen omenez - Euskal Herriko Txistulari Elkartea\nTxistu hotsak Nafarroan ere, San Sebastianen omenez\nBy txistulari 2018 Urtarrila 16 2020 Martxoa 17 Berriak\nAndosillako iazko txistulari topaketa. Argazkia: D.N.\nAndosillan eta Tafallan ere ospatuko dute San Sebastian eguna. Azken herri horretan patroia dute, eta txistulariek bultzatuta, zazpigarren urtez danborrada ere egingo da.\nDonostiako Udal Txistulari Taldeak pasa den igandean eman du San Sebastian egunaren aurreko kontzertu berezia. Soilik Donostia eta Azpeitiako jai-eguna dela uste dute askok, baina beste hainbat txokotan ere ospatzen da San Sebastian eguna: Andosillan eta Tafallan ere, ospakizunetan murgilduta dabiltza.\nAndosillan egunero izango da zerekin gozatu, urtarrilaren 17tik 21era bitartean. Egunero, kiroldegian kontzertuak eta bestelako saioak izango dira 19:30etatik aurrera, eta larunbatean, 13:00ean hasita, gaiteroak ibiliko dira kalean, erraldoiekin. Igandean, berriz, hilaren 21ean, txistularien topaketa egingo da. Goizeko 11:00etan jarri dute zita, eta kalejiran ibili ondoren, Plazan bukatuko dute, dantza saioarekin.\nTafallan, bestalde, herriko patroia dute San Sebastian. Zazpi urte dira, dagoeneko, hilaren 19arekin danborrada egiten dutela, eta aurten ere ez dute hutsik egingo, 19:00etan hasita. Ekimen hau txistulariek eta orain lau urte sortutako Danborradaren Lagunak taldeak antolatzen dute. Bestalde, hilaren 20an, goizeko 06:30etan San Sebastianen omenezko goizaldeko kantuari emango zaio hasiera. Ondoren, 11:30etan, udal ordezkariek udaletxetik Santa Maria elizarako paseoa egingo dute, gaitero, txistulari, dantzari, buruhaundi eta erraldoi eta beste hainbat musikarik lagunduta, 12:00etako meza nagusira joateko.\nIganderokoa eta San Sebastian egunaren aurrekoa, urte berria hasteko\nTxistu tailerrak zazpi saiotan, Iruñean


Emakumeak protagonista Irri Barra Gauak zikloaren seigarren edizioan - Oihaneder Euskararen Etxea\nHasiera » Albisteak » Emakumeak protagonista Irri Barra Gauak zikloaren seigarren edizioan\nEmakumeak protagonista Irri Barra Gauak zikloaren seigarren edizioan\nAbuztua eta irailean umorez beteko da berriz ere Falerina lorategiko eskenatokia: seigarren urtez hemen dira Irri-Barra gauak euskarazko umore antzerki eta bakarrizketak.\nAurten hiru emakume izango dira oholtza gainera igoko direnak. Abuztuaren 26an, lehena, Esti Curiel aktore zumaiarra, berak sortutako 35 huts antzezlana aurkeztuz: familia, denbora, amatasuna edo heriotza bezalako gai sakonak, umoretik eramanda. Aitziber Garmendia eta Miren Gojenolaren laguntza izan du horretarako, baina Curiel izango da oholtza gainean pertsonaia guztiak antzeztuko dituena.\nIrailaren 16an, berriz, Josune Velez de Mendizabal eta Ane Gebara gasteiztarren txanda izango da. Ane Gebara eta Josune Vélez de Mendizabal arte eszenikoen arloan diharduten bi izen dira euren abizenekin, emakumeak, sutsuak, arte eszenikoen sortzaileak. Norberak bere bide profesionalari ekin zion duela lau bat urte. Batak, Anek, ipuin-kontalari gisa ahozkotasunetik egin zuen; besteak, Josunek, antzerkigintza gorpuztetik. Bidean Metrokoadroka Kolektiboarekin topo egin eta Tranpola antzerki taldearekin batera Txilin hotsak antzerki laburra sortu dute. Bi taldeen elkarlanaren fruitu da, hortaz, umorez betetako lan performatibo hau.\nBi antzezlanak iluntzeko 20:00etan hasiko dira. Baina bigarrenaren kasuan, bi saio egingo dira: lehenengoa, 20:00etan eta bigarrena, 20:45ean.\nIkuskizunak doakoak izango dira, baina gonbidapena astebete lehenago eskuratu beharko da ohiko moduetan: Bibe plataforman, oihaneder@oihaneder.eus helbidera idatzita edo telefonoz eskatuta (615.986.832), 10:00etatik 12:00etara.


17/2016 FORU AGINDUA, otsailaren 22koa, Osasuneko kontseilariak emana, Diabetesaren Aholku Batzorde Teknikoaren osaera eta eginkizunak aldatzen dituena. - Nafarroako Aldizkari Ofiziala - Legegintza - VLEX 631713569\n17/2016 FORU AGINDUA, otsailaren 22koa, Osasuneko kontseilariak emana, Diabetesaren Aholku Batzorde Teknikoaren osaera eta eginkizunak aldatzen dituena.\n2006ko urrian, Osasun Sistema Nazionaleko Kalitate Planaren barrenean, “Osasun Sistema Nazionalaren Diabetesaren Estrategia” onetsi zen. Lortu beharreko helburu batzuk finkatu ziren esku-hartzeen kalitatea eta emaitzak hobetzeko diabetes mellitusari dagokionez. Estrategia hori abian jartzeak Diabetesaren Batzorde Teknikoa egokitzea ekarri zuen, informazioaren bilketan eta osasun laguntzan premia berriei erantzuteko estrategiaren ebaluazioan eta jarraipenean. Horregatik, Osasuneko kontseilariaren ekainaren 10eko 68/2008 Foru Aginduaren bidez, Diabetesaren Aholku Batzorde Teknikoaren osaera eta eginkizunak aldatu ziren. Batzordea Osasuneko kontseilariaren 1992ko azaroaren 16ko Foru Aginduaren bidez sortu zen, eta 284/1996 Foru Aginduaren bidez aldatu.\n2012ko ekainean, Osasun Sistema Nazionaleko Lurraldearteko Kontseiluak “OSN-n eritasun kronikoak tratatzeko estrategia” onetsi zuen. Dokumentu horretan aholkatzen da eredu integrala erabiltzea eri horiei laguntzeko, zainketen jarraitasuna bermatuz eta eritasunaren bilakaerara egokituz. Hori lortzeko, laguntza berrantolatu behar da.\nEgungo osasun antolaketa eri kronikoen laguntza premietara egokitzeko, 2013ko uztailean Osasun Departamentuak “Paziente kronikoari eta pluripatologikoari arreta emateko Nafarroako estrategia” garatu zuen. Linea estrategiko bat da hautatzen diren eri kronikoentzako laguntza plan eragileak garatzea, eredu integralak erabiliz eta larritasun mailaren araberako modalitate ezberdinak ezarriz. Berariazko laguntza behar duten lehentasunezko erien artean diabetikoak daude.\nHorregatik, Osasuneko kontseilariaren martxoaren 5eko 27/2015 Foru Aginduaren bidez, Diabetesaren Aholku Batzorde Teknikoaren osaera eta eginkizunak aldatu ziren, halako moduz non Osasun Sistema Nazionalaren Diabetesaren Estrategia ezartzeko zituen eginkizunei “OSN-n eritasun kronikoak tratatzeko Estrategiari” eta “Paziente kronikoari eta pluripatologikoari arreta emateko Nafarroako estrategiari” lotutakoak gehitu zitzaizkion.\nGaur egun, Osasun Departamentuaren egituran izan diren aldaketen ondoren, beharrezkoa da berriz egokitzea Batzordearen osaera eta, Osasun Planean ezarritakoari jarraituz, egokitzat jotzen da pazienteen elkarteen ordezkari bat eranstea.\nHorrenbestez, osasun arloko aholkularitza zientifiko-teknikoa egituratzeko Osasun kontseilariaren 1990eko urtarrilaren 12ko Foru Aginduaren 6. artikuluan ezarritakoarekin bat,\nOsasuneko Zuzendaritza Nagusiari atxikitako Diabetesaren Aholku...


'Kirolez busti', eguraldi txarrari, aurpegi ona - Aretxabaleta - Goiena.eus\n'Kirolez busti', eguraldi txarrari, aurpegi ona\nXabi Urzelai 2016-06-21 10:05\nZapatuan; Aretxarte, U.D.A, Loramendi eta Basotxo elkartekoek Dokea izan zuten, eta Basotxokoak izan ziren garaile. Gimnasia erritmikoa, berriz, bertan behera geratu zen, baina frontoian pilota izan zen nagusi. Bertan, herriko gaztetxoak pilotan aritu ondoren, emakumeen mundu mailako pala txapelketa jokatu zen.\n"Maila ona eman zuten, eta jende dezente izan zen harmailetan" adierazi du Nerea Zubillaga UDAko Zuzendaritza Batzordeko kideak. Arratsaldean, berriz, hirunako saskibaloia izan zen Arlutzeko kantxan, bolo txapelketa, kriketa… besteak beste.\nPaella janez amaitu dute Gaur, domekan, kirol egokituaren erakustaldia egin dute Aspacekoekin herriko plazan, eta hainbat herritarrek patinetan ere Aretxabaletatik Eskoriatzarako bidea egin dute. Azkenik, paella janaz amaitu dute ekintzez betetako aste-bukaera. "Aretxabaletan praktikatzen diren kirol ezberdinak, eta ez direnak kalera ateratzea da ekimen honen helburua. Jendeak parte hartzeko eta ondo pasatzeko herriko eragile ezberdinen artean elkarlanean prestatuta".


New search Type: Extempore verse Conductor: Laskibar, Arantxa\n1999-09-03 Zarautz [Bertsoa] / Ainhoa Agirreazaldegi Zure nabigatzaileak ezin du audio elementua erabili.\nStanza name: Hamarreko handia (hg) / Bost puntuko handia (ip) Exercise: Bakarka gaia-emanda kartzelako-lana Proposed topic: Kartzelako gaia: Mundu honetan dena jakiten da azkenean, eta zuk ere jakin duzu jakin beharrekoa, gaur goizean gainera: ijitokumea zara, gaur arte ustez zeure guraso zenituenek jaioberritan jasotakoa. Localization: XDZ - Xenpelar Dokumentazio Zentroa\n1999-09-03 Zarautz [Bertsoa] / Ainhoa Agirreazaldegi, Jokin Uranga Zure nabigatzaileak ezin du audio elementua erabili.\nStanza name: Zortziko handia (hg) / Lau puntuko handia (ip) Exercise: Binaka gaia-emanda Proposed topic: Zuek aitona-ilobak zarete; Jokin iloba, haur kotxe batean eserita doana eta Ainhoa aitona, gurpil-aulki horietako batean eserita, iloba zaintzen dabilena. Localization: XDZ - Xenpelar Dokumentazio Zentroa\n1999-09-03 Zarautz [Bertsoa] / Estitxu Eizagirre Zure nabigatzaileak ezin du audio elementua erabili.\nStanza name: Zortziko txikia (hg) / Lau puntuko txikia (ip) Exercise: Bakarka lehen puntua-emanda Proposed topic: Puntua: Zenbat ijito dabil munduan barrena? Localization: XDZ - Xenpelar Dokumentazio Zentroa\n1999-09-03 Zarautz [Bertsoa] / Nahikari Gabilondo Zure nabigatzaileak ezin du audio elementua erabili.\n1998-09-04 Zarautz [Bertsoa] / Ainhoa Agirreazaldegi, Nahikari Gabilondo Zure nabigatzaileak ezin du audio elementua erabili.\nStanza name: Zortziko handia (hg) / Lau puntuko handia (ip) Exercise: Binaka gaia-emanda Proposed topic: Lanerako gogoa, grina edo irrika pizten duen pastilla asmatu omen dute Ameriketan. Localization: XDZ - Xenpelar Dokumentazio Zentroa\n1998-09-04 Zarautz [Bertsoa] / Estitxu Eizagirre, Ixiar Eizagirre Zure nabigatzaileak ezin du audio elementua erabili.\nStanza name: Zortziko handia (hg) / Lau puntuko handia (ip) Exercise: Binaka gaia-emanda Proposed topic: Uda honetako gaia izan dugu dopinarena, Tourrean hasiz geroztik atertu gabe dabilena, dena susmagarri bihurtzeraino. Bertsolaritzara ere iritsi omen da susmo gaiztoa; bertsolari batzuk dopatu egiten omen dira bertsoak errazago botatzeko edo. Zein da zuen iritzia, ustea, susmoa edo dena delakoa. Localization: XDZ - Xenpelar Dokumentazio Zentroa\n1997-09-05 Zarautz [Bertsoa] / Alfonso Jimenez, Ibon Karrera Zure nabigatzaileak ezin du audio elementua erabili.\nStanza name: Zortziko txikia (hg) / Lau puntuko txikia (ip) Exercise: Binaka gaia-emanda Proposed topic: Zuk biok estropadetan ibiltzen zarete, arraun talde berean, baina patroi lanetan. Batzuetan bat izaten da patroi eta besteetan bestea. Izan ere, zu, Alfontso, eskarmentu handiko patroia zara, baina baita pisu handikoa ere, ehun kilokoa edo. Zuk, Ibon, berriz, eskarmentu txikiagoa duzu, baina zurekin arinago ibiltzen omen da trainerua, berrogeita hamar kilo zara hortxe-hortxe. Biotako zein izango da etzi Kontxan patroi. Localization: XDZ - Xenpelar Dokumentazio Zentroa\n1997-09-05 Zarautz [Bertsoa] / Iñigo Mantzizidor "Mantxi", Iker Osa Zure nabigatzaileak ezin du audio elementua erabili.\nStanza name: Zortziko txikia (hg) / Lau puntuko txikia (ip) Exercise: Binaka gaia-emanda Proposed topic: Zuek biok paparazziak zarete, elkarren oso lagunak eta sozioak gainera. Joan den asteburuan ere elkarrekin ibili zineten Parisen Lady Diren atzetik. Argazkiak ere egin zenizkioten, baina bakarra ondo, zuk, Iker, atera zenuen bakarra. Mantxik karrete osoa gastatu zuen, baina oso-osorik hondatu egin zitzaion. Orain, arazo bat duzue: ondo ateratako argazki horretan garbi asko ikusten dela Mantxi Lady Diri argazkiak ateratzen. Localization: XDZ - Xenpelar Dokumentazio Zentroa


Bruce Almighty (euskaraz Bruce Ahalguztiduna) 2003ko Tom Shadyac estatubatuar zinema zuzendariak zuzendutako komedia filma da. Jim Carrey, Morgan Freeman, Jennifer Aniston, Philip Baker Hall eta Catherine Bell aktoreek antzeztu zuten.\nBruce Nolan (Jim Carrey) AEBetako Buffaloko WKBW-TV telebista kateko Eyewitness News saioko erreportari asegabea da. Denbora luzean postuan igo zezaten zain egon ondoren, lan hori Evan Baxter (Steve Carell) arerioari eman diote. Hortaz, haserretu eta bere saioko gonbidatuei iseka egiten hasi zaie. Horren ondorioz, lanetik bota dute eta hainbat gertakari eta ezbeharren ondoren, guztiz lurjota Jainkoari oihu egin dio. Jainkoak (Morgan Freeman) Bruce kontratatu eta bere lana hobeto bete dezan, ahalmen bereziak eman dizkio.\nBerehala, Brucek botere hori gehiegikeriak egiteko darabil, baina gerora jendea lagundu beharra duela ere ikusi du. Gainera, haren jarreraren ondorioz, emaztegaiarekin ere (Jennifer Aniston) arazoak ditu, ez baitio jaramon handiegirik egiten. Azkenean, ahalmen horiek Jainkoari bakarrik dagozkiola ohartu da.\nNoel Gugliemi: alproja bat\nAnnie Werschingek antzeztutako filmak\nShaun Robinsonek antzeztutako filmak\nLillian Adamsek antzeztutako filmak\nAlfred Dennisek antzeztutako filmak\nOrriaren azken aldaketa: 23 urria 2021, 21:21.


Zelan erabili Google Buzz | Faroa\n← Olinpiar joko digitalak\nHeldugabea vs heldua →\nJoan den asteartean Googlek Buzz zerbitzua iragarri zuen. Asteazkenerako, seguruenik hor ibiliko zinen, asmatu ezinik zelan dabilen zerbitzua. Ostegunerako, zu ere kezkatuta ibiliko zinen Buzzek eragindako pribatutasun arazoengatik. Asteburua igarota, oraindik ere noraezean baldin bazabiltza, hona hemen zenbait aholku Buzz hobeto erabiltzeko, PCWorld aldizkariak emanak.\nKendu Buzz zure sarrera-ontzitik\nBesterik ezean Google Buzzek mezu bat bidaliko dizu Gmaileko sarrera-ontzira, baten batek zu aipatzen zaituen aldiko. Kontuan izanda postan jasoko duzuna Buzzen ere agertuko dela, alperrik duzu bietan agertzea. Zorionez, erraza da postako mezu horiek desegitea, horretarako iragazki bat sortuta Gmailen, filtro bat.\nGmailen zaudela, klik egin “sortu iragazkia” loturan, orriaren goi aldean, bilaketa-kutxaren eskuin aldean. “Hitz hauek ditu” eremuan, idatzi label:buzz eta klik egin hurrengo pausoan. Ez egin kasurik irtengo zaizun abisuari eta egin klik ados botoian. Behin markatuta “saltatu sarrera-ontzia” eta “markatu irakurrita gisa”, sortu iragazkia. Kitto. Buzzek ez dizu mezu gehiago bidaliko zure Gmail kontura.\nEzkutatu zure jarraitzaileak\nArrazoi bat baino gehiago izan dezakezu zeure jarraitzaileen izen-deiturak ezkutuan gordetzeko, Buzz ez baita Twitter, eta zerbitzu berri hau oinarritzen baita zure posta elektronikoan, eta denok dakigu denon postak sekretu asko gorde ditzakeela. Ikasleak ez luke nahi izango bere irakaslea zerrendan eduki, besterik gabe kontaktuetan zegoelako. Edo emakume jipoituak bere senar ohi jipoitzailea.\nHortaz, ez baduzu nahi zure kontaktuak agerian erakutsi, joan zure Google Profilera, aukeratu “editatu profila” orriaren goi aldean, eta kendu marka esaldi hau duen kutxari: “Bistaratu jarraitzen ditudan eta jarraitzen nauten pertsonen zerrenda”. Bukatutakoan, gorde aldaketak.\nErabili alboko menua\nIkusten baduzu zure Buzz hori gainez egin duela neurriz, erabili mezu bakoitzaren eskuin aldean dagoen menua, aukera emango dizu-eta baten mezu jarioa isilarazteko edo, horrela nahi izatera, ezabatzeko. Zure mezuak ere ezaba ditzakezu.\nLandu kontaktuen zerrenda\nBuzzen pribatutasun ezarpenak oinarrituta daude Gmailekoetan. Horregatik, onena izan dezakezu Gmailen zure kontaktuetara joan, eta bertan zaudela, bizpahiru talde sortzea (lankideak, familia, lagun-taldea…), gero Buzzen gehien erabiliko dituzunak. Geroago, erabaki dezakezu mezu bat halako taldeari edo besteari bideratzea.\nLotu zure sareekin\nBehin zure Buzz kontua txukun duzunean, garaia da berau lotzeko zure beste sare sozialekin. Oraingoz, Buzzek aukera ematen du berau lotzeko zerbitzu hauekin: Picasa, Blogger, Google Reader, Flickr eta Twitter.\nLotu nahi baduzu zure Buzz zerbitzua beste horiekin, egin klik Buzzen bertan, eta aukeratu “X konektatutako gune” loturarekin, zure izenaren eskuin aldean. Leiho bat irekiko zaizu, eta hor aukeratu zein bai eta zein ez. Ez bazaizkizu zerbitzu horiek agertzen, joan zure Google profilera, eta bertan aukeratu zerbitzuak.\nBuzz, posta elektronikoz\nNahi izate aldera, posta elektronikoa erabil dezakezu mezu bat argitaratzeko Buzzen. Horretarako, bidali mezua helbide honetara: buzz@gmail.com Horrek, ordea, bakarrik balio du Gmail erabiliz gero.\nJantzi zure testua\nBuzzek ez du testu aberasturik, baina aukera ematen du oinarrizko aldaketa batzuk egiteko. Letra beltzez idazteko: *asteriskoak* erabili hitz baten alboan. Letra italikoak lortzeko, _azpikomarrak_ hitz horren inguruan. Eta hitz bat ezabatua dela adierazteko, -albokomarrak-.\nBuzz erabat ezabatzeko\nNahi baduzu Buzz erabat ezabatu zure begi bistatik, jo zure Gmail orriaren beheko aldera, eta han behean egin klik “desaktibatu buzza” loturan. Baina horrek ez du erabat suntsituko zure Buzz kontua, oraindik ere jarraitzaileak izango baitituzu, nahiz eta zuk ikusi ez Gmailen.\nHorregatik, Buzz erabat desegin aurretik pauso pare bat gehiago eman behar dituzu. Buzzen bertan zaudela, egin klik “X jarraitzaile” loturan eta jarraitzen ari zaren guztietan, egin klik “ez egin jarraipenik” loturan. Hori eginda, egin klik “X pertsonari jarraipena egiten” loturan, beherago, eta hor ere, egin klik, banan-banan, bakoitzaren ondoan, “ez egin jarraipenik” loturan. Ondoren, desegin zure Google profila. Horretarako, joan zure Google profilera, egin klik “editatu profila” loturan, joan orriaren beheraino, eta aukeratu “ezabatu profila”.\nHori guztia eginda, orduan bai, “desaktibatu buzza” zure Gmail kontuaren beheko aldean. Orduan bai, lasai joan zaitezke lotara, zure Buzz zerbitzua zerraldo utzi duzu-eta.\nKategoria: Sailkatugabeak Etiketak buzz, google, pcworld, tutoriala. Gorde lotura.\n5 Responses to Zelan erabili Google Buzz\n2010(e)ko otsailaren 15a 9:07\nZinez eskertzekoak zure oharrak! Egian esan, ez dakit nola ikusten nauten besteek buzzen eta ez dakit nola erabili zehatz-mehatz. Momentuz, nire blogen eta enparauen jarioa eskura izateko erabiltzen dut.\n2010(e)ko otsailaren 15a 16:22\nBa niri ez zaizkit sarrera ontzira joaten, zuzenean Buzz atalean geratzen dira.\nBestalde, email arrunt batean buzz hitza egon ezkero, zure flitroak email arrunt hori buzzeko zerbait izango balitz bezala bideratuko luke, ez da hala?\n2010(e)ko otsailaren 15a 16:54\nMarkel, proba egin dut, eta neure buruari bidali diot mezu bat, eta gaian “Buzz” hitza idatzi diot. Filtroak ez dio eragin, eta jaso egin dut mezua nire postontzian.\n2010(e)ko otsailaren 17a 19:46\n2010(e)ko otsailaren 17a 19:48\nMila esker azalpenarengatik. Oso lagungarria!\nUtzi erantzuna Nagore(r)i Utzi erantzuna


‘Kronikalari bat, euro bat’; euskeraz irakurtzen segi nahi dutenak, zenbat?\nEltxetxoak prest daude, Kronika hartu daitekeen puntuetan.\nalbistea//KRONIKALARI BAT EURO BAT\nGaurtik abenduaren 27ra arte martxan egongo da kanpaina. Eltxetxoak jarri dira Kronika egunero lortu daitekeen puntuetan, eta taldeen atxikimendua lortzeko, argazki kanpaina ere abiatu da; taldez talde dabiltza eltxetxoak, eta izenematea irekita dago!\nZu ere, Kronikalaria al zara? Seguru baietz! Izan ere, Kronikalari bat, euro bat kanpainarekin, dei zuzena egiten zaio Kronika egunero ateratzeko beharrezkoa den herritar horri; zuri.\nKronikak beti defendatu izan du, Kronika herritarrekin egiten dela; herritarrak direla edukiak sortzen dituztenak, ekartzen dituztenak eta zabaltzen dituztenak. Kronika, beraien tresna izan da urte hauetan guztietan. Eta hortik dator, hain zuzen, Kronikalari hitza. Kronika egiten duen horri egin nahi zaio deia, kanpaina honekin.\nEltxetxoak, Kronika eskuratu daitekeen puntuetan\nHelburua? Argia: Kronikaren zabalpenean laguntzen jarraitzeko, Kronikalari bakoitzak euro bateko aportazioa egitea. 2015ean Eusko Jaurlaritzako Hizkuntza Politikarako Sailburuordetzak egindako azterketaren arabera, 4.698 herritar dira Kronika egunero irakurtzen duten hernaniar, astigartar, ereñotzuar, goizuetar eta aranoarrak. Egunero ez, baina astean hainbatetan Kronika irakurtzen duten herritarrak gehituz gero, berriz, 8.382 dira guztira.\nHauek guztiek, beraz, aukera daukazue gaur hasi eta abenduaren 27ra arte, Kronika eskuratzen duzuen puntuetan jarritako eltxetxoetan euro bat edo nahi den kopuruko aportazioa egiteko; Kronikalari izaten jarraitzeko.\n‘Kronikalari talde bat, argazki bat’\nBestelako ekimen bat ere jarri du martxan aurten Kronikak, Kronikalari bat, euro bat kanpainarekin batean: talde eta eragileen babesa lortzeko argazki bilduma.\nHorretarako, eltxetxo berezi batzuk banatzen ari da Kronika izena ematen duten taldeen artean, eta eltxetxo hauek talde batetik bestera pasako dira. Eginbeharrekoa oso erraza izango da: taldean eltxetxoarekin argazkia ateratzea, zuek ere Kronikalariak zaretela adierazteko. Kanpaina honen berri ematen jarraitzeko argitaratuko ditu Kronikak argazki horiek.\nDagoeneko gonbidapenak bidaltzen hasia da Kronika, eta beraz, parte hartzeko, nahikoa izango da jasotako mezuari erantzutea. Mezua jaso ez bada, berriz, izena emateko deitu Kronikara (943 33 08 99) edo pasa bulegotik (Larramendi 11, behea; Hernani).\nIazkoa, bikoiztuko ote?\nKanpaina hau lehengo urtean jarri zuen martxan aurrenekoz, Kronikak. Orduan ere, eltxetxoak jarri ziren Urumea bailarako hainbat puntutan. Baina izan zuen bestelako ekimenik ere, diru-bilketari lotuta: herritarren arteko apustua!\nGuztira, 40 eltxetxo inguru banatu ziren Hernani, Astigarraga, Ereñotzu, Arano eta Goizuetan barrena, eta horietan denetan, 1.055,95 kilo diru bildu ziren. Arkaitz Otegi izan zen apustuan ondoen ibili zena, kilo horiek 1.099 euro izango zirela esan baitzuen, eta 1.055,94 euro izan ziren, azkenean.\nAurten apustua sinbolikoagoa izango da. Taldeen atxikimenduari esker, iaz bildutako diru kopurua bikoiztea lortuko ote da? Kronikalari, zure esku dago!


Ricard Ruíz de Querol, Impact Hub Barcelona-ko zuzendaria (lankidetzan aritzeko eremuen nazioarteko sare bat da): "Sare sozialetan, gure nortasunaren kontrola galtzera egiten dugu" | Aldizkaria | EROSKI CONSUMER\nRicard Ruíz de Querol, Impact Hub Barcelona-ko zuzendaria (lankidetzan aritzeko eremuen nazioarteko sare bat da): "Sare sozialetan, gure nortasunaren kontrola galtzera egiten dugu"\nFacebook, Twitter, Instagram, Google Plus, Whatsapp... Sare sozialek gero eta botere gehiago pilatzen dute egunetik egunera, ezagutzak eta erabiltzaileen datu pertsonalak biltzen dituzten neurrian. Urtetik urtera, jendeak gero eta denbora gehiago ematen du horietan, eta aditu batzuen esanetan, aro analogikoarekin alderatuta, horrek nahasmenduak eragiten ditu errealitatearen pertzepzioan eta jokabidean. Beste pauso bat gizateriaren aurrerabidean edo nora ez arriskutsua? Ricard Ruíz de Querolek urte asko daramatza informazioaren gizartea aztertzen, eta norbanako bakoitzaren esku uzten du horiek erabiltzeko aukera, baina nabarmentzen du gure informazio pertsonala ateratzea dela horien asmoa, helburu ekonomikoekin erabiltzeko.\nSare sozialen eraginez, ez al gara hain burutsuak...?\nSare sozialek, berez, ez dute deus ere egiten; tresnak baino ez dira, modu burutsuan erabil ditzakegunak edo ez. Baina hori haietan dabilen erabiltzailearen araberakoa da. Hori esanda, ukaezina da sare horietan berehalako gogobetetasunaren ohitura dela nagusi, bitarteko elektronikoak berak duen berehalakotasunagatik. "Hori nahi dut eta oraintxe bertan nahi dut" esango bagenu bezala; Internetek, izan ere, horixe eskaintzen dizu askotan. Ildo horretan, sare sozialek ipurterreago bihurtzen gaituzte, eduki batetik bestera jauzika ibiltzeko grina sortzen digute, arnasa hartzeko ere betarik gabe eta ikusten edo irakurtzen ari garenari buruzko gogoeta egitera gelditu gabe.\nDenbora gehiegi galtzen al dugu horietan? Hori pertsona bakoitzak ikusi behar du?\nSareetatik harago, Interneten, beste gauza asko dago deskubritzeko, baina ahalegin bat eskatzen dute, "jaka jantzi eta kalera ateratzea". Gauza horiek, askotan, ez dira bateragarriak sare sozial batean egunean ordu asko aktiboki aritzearekin. Aukeratu egin behar da.\nEsaten da, sare sozialei esker, orain informatuagoak gaudela lehen baino, baina sakontasun berarekin egiten al dugu?\nAurreko aroan, artikulu luze eta sakonak irakur zenitzakeen hainbat gairi buruz, denbora zenuelako; jasotzen zenuen informazioa teknologiak eta paperaren gaitasunak mugatzen zuen. Orain ez duzu ikusten gisa horretako artikulurik, informazio uholdeak zera sentiarazten digulako, beti badela zerbait berria irakurtzeko. Baina garai hau, aro digitala, ez da bateragarria testu luze eta sakonekin. Halako testurik ez dago, gaininformazioak itota bizi garelako, eta sare sozialek, uxatu beharrean, indartu egin dute irudipen hori.\nGaininformazio horrek norbanako gisa kalean baino manipulagarriagoak egiten gaitu sare sozialetan?\nBai, informazioa ez zaigulako bide bakarretik heltzen, anplifikatua baizik hainbat lekutatik eta hainbat solaskiderengandik. Horren eraginez, gainbaloratu egiten dugu askotan, eta gero, berehala ahaztu eta beste zerbaiten bila joaten gara. Oso modu axalekoan jokatzen dugu, beti berehalako gogobetetasunaren bila eta kontrastatu gabe, eta horrek zaurgarriagoak egiten gaitu.\nSare sozialetan galdu egiten al dugu gure patuaren eta gure nortasunaren kontrola?\nBeste behin ere, azpimarratu beharra dago erabiltzaileak sare sozialaren aurrean duen jarreraren araberakoa dela. Hark erabakitzen du zer esango duen eta zer gordeko duen beretzat edo beste eremu baterako, izan publikoa edo izan pribatua. Baina, oro har, erabiltzailerik gehienek badugu joera gure nortasunaren kontrola galtzeko, eta arrazoi sinple batengatik gertatzen da hori: sare sozialak horretarako pentsatuta daudelako. Hau da, norbanakoaren datuak leku batetik bestera mugitzeko balio dute, datu eta estatistikak sortu eta publizitate negozioarentzat erabilgarriak izan daitezen. Horrela, ateratzen dizute argazki bat arratsalde batean parte hartu duzun gizarte ekintza batean, eta hurrengo egunean argazki hori Googlen ageri da, Instagram bidez, zuk deus ere susmatu gabe. Agian barregarria izango da, baina gertaera objektiboa da zuk ez duzula kontrolatu pertsona gisa zuri dagokizun eduki bat.\nSare sozialen erabilerak indarra kendu al dio pribatutasunaren balioari?\nGaltzen ari da. Sareen negozioa, izan ere, erabiltzaileen pribatutasuna ezagutzean dago, hortik datuak sortu eta eskaintzen duten publizitatearen eraginkortasuna hobetzeko.\nKontrolatu al daiteke hori?\nPribatutasunaren arloan seguruagoak diren sare sozialak erabil daitezke. Adibidez, Whatsapp, non edukiak inoiz ez diren publikoak. Facebook-ek, adibidez, Whatsapp erosi zuen iaz, eta saiatu zen Snapchat ere erosten, mezuak desagerrarazi egiten diren plataforma bat. Bazekiten zer ari ziren erosten, jendeak gero eta denbora gehiago ematen duelako gune horietan, garrantzia ematen dio-eta bere pribatutasunari.\nSare sozialik ezagunenek hasieran zeukaten zerbitzu-borondate bera al dute?\nBai orain eta bai hasieran, dirua irabaztea da horien nahia, baina horrek ez du esan nahi txarrak direnik. Negozio bat da, gu bezeroak gara eta gure pribatutasunarekin ordaintzen dugu. Baina ez dezagun pentsatu gauzak musu truk egiten dituztenik.


Maskara jantzi dut • ZUZEU\nLuistxo Fernandezen artikulu hau Sustatu albistaritik arrantzatu dugu.\nMaskara jantzita nabil kaletik gaur goizetik. Koronabirusaren krisi honetan, azken egunetako hausnarketa baten ondoren, farmazian erosi etxekoentzat, eta kalea zapaltzekotan horrela irtetea erabaki dut. Atzo bertan, ETB1eko gaueko albistegian esan zuen kazetari batek, denda txinatarrean saltzailea maskaraduna ikusirik, esan zuen bere piezan “maskara ez dela beharrezkoa”. Baina begiratu Txina eta Koreako irudiak, hilabete eta erdi da han denak dabiltzala maskararekin.\nMaskara jantzi dut, nire burua zaintzeko. Efizientzia zalantzazkoa dela, esan didate, eta hori segurua da, zalantzarena. Baina ezer baino gehiago bada, eta berriro Koreara begiratzen dut eta, han denek dute, eta eusteko edo buelta emateko fasean daude. Hemen hedapen fasean gaude, ez dut dudarik. Esan didate, baita ere, maskararekin errazago ukitzen duela norberak bere aurpegia eskuekin, arrisku praktikatzat aurkeztu zaiguna. Baliteke segun eta ze modelorekin, baina nik daukadan honek, mutur gogor eta filtroduna izanda (farmaziakoa da), hortik eustea ahalbidetzen du aurpegia ukitu gabe. Era berean, jarrita badut kontziente naiz agindu horrena, “ez ukitu aurpegia”.\nAndres Iturçaeta Eguia


TCN zortea kutxa banatzailea! Aukeratu Super sorpresa TCN - TCN rekin\nPintxoak eta Edariak saltzeko makina\nElikagai osasungarriak saltzeko makina\nElikagai Izoztuak saltzeko makina\nElikagai Beroa Banatzeko Makina\nKafea saltzeko makina\nIzozkiak banatzeko makina\nPPE salmenta makina\nOEM / ODM salmenta makina\nTCN zortea kutxa banatzailea! Aukeratu Super sorpresa TCN-rekin\nDenbora: 2018-10-18 Hits:\nHamarnaka dolarren truke, SLR kamera, SK-II Ur multzoa, Meitu telefono mugikorra, iPhone, MAC ezpainetako eta beste sorpresa batzuk aukeratu ditzakezu.\nMisterioaren kaxa "misterio" eta "aurrea hartzearekin" dator.\nZortea dut ezagutuko zaitut.\nTCN zorioneko kutxa saltzaileen makinak.\nGarai batean, panpinak hartzeko makina, mini KTV bat, masaje makina.Stand bikoitza, kontsumitutako zatiketaren eremuan,Baina Internet ospetsuen fortuna poltsa makina sortu zen,Egoera hau apurtu.\nSaltzeko makina arruntarekin alderatuz. Merkantzien edukientzako ontziratze opaku uniformea. Gehitu misterioa. Eta ezezagun eta interesgarria da. Kontsumitzaileen "irekitako kutxa" psikologiarekin konformatu, kontsumitzailearen jakin-mina piztu.\nOntzien ontziratzea eta salmenta prezioa bateratzea,Baina irekitakoan, barruan dauden ondasunen balioa desberdina da. Zentimo gutxi merke, milaka dolar garestiak,Automatika mota honek jolasteko modu berria du,Kontsumitzaile asko erakarri zituen.\nTCN zorioneko kutxa salmenta makina oso ezaguna da Taiwanen eta Hego-ekialdeko Asian. Txinako kontinentean, berriz, sortu zen,hkontsumitzaile asko entretenitzeko aukera ezaguna bihurtu den bezala.TCN adimendunak zorioneko kutxa salmenta automatikoa a Garapenerako aukera zabalak dituzten proiektuak, funtzionamendu sinplea,Negozio arrakasta errazena.\nNegozio txikietan inbertsio txikia\nMetro karratu bat baino ez du hartzen; alokairua txikia da, bete gabekoa, sarrera kostua txikia da\nEragiketa sinplea eta malgua\nKokapena erraza da eta edozein unetan doitu eta optimizatu daiteke\nHaririk gabeko Internet bidez baino gehiago egongo dira.\nSalmenta-terminalak batera konektatuta daude\nKonturatu eragiketa osoaren kate automatikoa\nKokapena erraza da eta edozein momentutan egokitu daiteke\nTCN Zorioneko kutxa salmenta makinen bezeroen salmenten txostena\nTCN fluxua dastatzera eramaten zaitu\nAro Sozialaren eta Automatikaren arteko talkaren goxotasuna\nJust Posta elektroniko bat: sales@tcnvending.com\nAURREKOEsnea saltzeko makina, aukera onen txikizkako olatu berria!\nNEXT Erakutsi Txinako saltzaileen makina estiloa, TCNren debuta ANUFOOD China-n\n17 urte saltzeko makina fabrikatzailea\nHasiera\tProduktuen\tburuz\tBerriak\tohiko galderak\tLaguntzarako\tI + G\tContact\nCopyright © 2018TCN Eskubide guztiak gordeak.


Hainbat hiri erabaki dute LEZ bat ezartzeko. Horien hautaketa behean ematen da. Arrazoibide askori arrazoi ugari eman zaizkie eta faktore askok. Hauek azaltzen dira.\nLEZa da Txekiar Errepublikako esparru nazionala, alemaniar esparruan oinarrituta. Orain arte bakarrikPragakoLEZ bat ezartzeko, bai eta baimena oinarritutako bat izatea erabaki dusarbide Pragan erregulazio. Lez aktiboki ikertzen ari zen Txekiar beste hirietako bat Klimkovice zen. Emisio baxua zonaPragakoatzeratu egin da hainbat aldiz.\nFrantziako LEZen ikasketak egin ziren eta 8 agintaritzak bideragarritasun azterketak egin zituen: Paris, Greater Lyon, Grenoble, Alpeak, Métropole, Clermont, Pays d'Aix, Plaine, Nice eta Bordeaux.\n2016, ParisLEZ inplementatu, bateraLyonetaGrenobleemisio gune txikiak edukitzea, kutsadura handiko garaietan. Beste hiri frantsesek 2017 eta geroago emisio gune txikiak ezartzeko erabaki zuten.\nNorvegianLEZ errepide-tolling oinarritutako hiru hirietako bat kontuan hartu du urte askotan. Emisio-gune txikiak beren errepide bidezko ordainketarako eskemekin eraiki beharko lirateke. Smog eskemak egon dira Osloko eta Bergen 2016 eta 2017 geroztik Osloko emisioak emandako emisioak errepide bidezko bidesariak. Osloko LEX gehiago dago 2018-en.\nSuitzako emisio gune txikiak ikertu ditu. Cantonsek (federal estatuak) botoa hartu zuen Suitzako legeak LEZen baimena eman behar zuen ala ez. Basel eta Genevako bezalako kantoiek LEZak ezartzeko beste zenbait Cantons ez ziren gogorik. Cantons guztien botoa erabaki zuen LEZek ez zutela Suitzako legean gaitu.\nErresuma Batuko hiri askok bideragarritasun azterketak egin dituzte igorpen eremu txikietan. Hauek dira Manchester, Edinburgh, Bristol, West Midlands, Glasgow, Bath, Warwick eta Sheffield.\n2017-en emisioen esparru / baimen txikia argitaratu zen, beste hiri batzuek emisio baxu baxuko guneak (edo "Aire Garbia" Zonaldeak ", edo CAZ, deitzen diren bezala). Emisio baxuko guneak abian jartzeko zenbait hiri daude.Ikusi gure albiste.\nLondondagoeneko LEZ osoa du. Lau hiri kanpoLondonezarri autobus-LEZs,Brighton, Norwich, NottinghametaOxford. Ikusi Erresuma Batuko herrialdeko menua Erresuma Batuko hiriek baieztatu dute igorpen eremu baxua ezarriko dutela.\nHelmond inpaktuaren ebaluazio batek LEZ bat ez zen Helmond neurri eraginkor bat oinarri hartuta erabaki. Ez dago aire-kutsadura arazoa ez zen nabarmen direla eta kamioien emisioak. Horrek esan nahi du Helmond lez bat duten inpaktu txikiagoa izango luke.\nUrte askotanRegensburgLEZk aurreikusitako neurri gisa hartzen du, hasierako data ez da oraindik ezarri. LEZa airearen kalitatearen kudeaketa planean neurri gisa adierazi zen, baina ez zen aktiboki aurreikusitako neurri bat eman. LEZren hasierako data sarritan atzeratua izan da. Uneko adierazpena hori da RegensburgLEXa stasrt egingo du 2018 hasieran.


Gaur zabaldu dute berriro Belaguako Angel Oloron aterpea - Nafarroa - euskalerriairratia.eus\nGaur zabaldu dute berriro Belaguako Angel Oloron aterpea\nEuskalerria Irratia 2020-08-14 13:18\n16 urte itxita egon ondoren berriz zabaldu ditu taberna, jatetxea, logelak eta terraza.\n1971n ireki eta 2004an itxi arte Nafarroako eta Pirinioetako alpinismoaren historiako erreferente bihurtu zen aterpe hau zaharberritu du Nafarroako Mendi Kirol eta Eskalada Federazioak. Horretarako proeiktu bat prestau eta Europan aurkeztu zuten finantziaztzio eske, Koldo Aldaz mendi federazioko presidenteordeak azaldu digun bezala.\nBelaguako aterpea zaharberritzeko lanak dira Belarouat deitu den estrategia honetan bilduta dauden eginkizun nagusietakoa, baina horrez gain, inguruko natura-ondarea aintzat hartuta Belagua eta Laskungo L'Abérouat aterpea lotzen dituzten bidezidorrak egokitu eta homologatu egin dira, L'Abérouateko aterpeko azpiegiturak eta errepidea hobetu, eta hezkuntza, prestakuntza, kirol eta turismo arloetako mugaz gaindiko jarduerak garatuko dira hemendik aurrera.\nLaburbilduz, mugaz gaindiko produktu turistikoa sortu nahi da inguruko ibarren ekonomia dinamizatzen laguntzeko, betiere garapen iraunkorraren ikuspegitik eta mendia eta natura-ingurunea ezagutu, zaindu eta babestea bultzatuz.\nGaur ateak zabaldu eta irailaren 25ean eginen da inaugurazio ofiziala, baina bien bitaretan bazter eder hauetaz eta aterpeaz gozatu ahal izanen dugu, hori bai erreserba garaiz egitea lortzen baduzu.


Ordutegiak zabaltzeko baimenaren herritarraren eskaera presentziala\nEskabidean agertzen diren datu pertsonalak erabiliko dira, eta tratamendu-jarduera honi erantsiko zaizkio Joko eta Ikuskizunak\nArduraduna: Joko eta Ikuskizun Zuzendaritza\nHelburua: Ogasuna eta kudeaketa ekonomiko finantzarioa; Justizia; Segurtasun publikoa eta defentsa; Prozedura administratiboa; Kudeaketa zehatzailea\nLegitimazioa: Legezko eginbeharra betetezea (105/2016 Dekretua, uztailaren 7koa).\nHartzaileak: Ez zaie hirugarrenei daturik emango, salbu eta legezko betebeharra dagoenean.\nLokala Hautatu aukera\nBilatzen zabiltzan lokala edo kokapena aurkitu ezean, jar zaitez harremanetan dagokion lurralde bulegoarekin:\n-Arabako Joko eta Ikuskizun Arloko Lurralde Bulegoa jokikus-araba@euskadi.eus\n-Bizkaiko Joko eta Ikuskizun Arloko Lurralde Bulegoa jokikus-bizkaia@euskadi.eus\n-Gipuzkoako Joko eta Ikuskizun Arloko Lurralde Bulegoa jokikus-gipuzkoa@euskadi.eus\nUnean unekoa Aldi baterakoa Iraunkorra\nOhiko ordutegiaren gainean, egunean zenbat ordu eman behar dira


| 2020-01-08 16:01:00\nXua Lasagabaster Uranga Picassenteko (Valentzia) espetxean jaio zen eta urtarrilaren 19an hiru urte beteko ditu. Espainiar legediaren arabera, ezingo du bere amarekin espetxean jarraitu. Bere gurasoek, Olatz Lasagabaster eta Patxi Urangak, euren espetxe zigorraren hiru laurdenak beteta dituztenez, baldintzapeko askatasuna lortzeko eskubidea dute. Horregatik, ebazpen honen bitartez, salbuespen legedia alboratu eta Xua gurasoekin etxera ekartzea eskatu dute Gipuzkoako Batzar Nagusiek. “Justiziagatik, gurasoengandik ez lituzkete banatu beharko, baina baita elkarbizitzaren mesedetan ere”, esan du Aittor Arantzabal batzarkideak eta balorean jarri nahi izan du gaur gaiaren inguruan izandako adostasuna; aurrerapauso garrantzitsutzat jo du lau alderdik ebazpena batera aurkeztu izana.\n“Argi dago euskal jendarteak konponbiderako pausuak eskatzen dituela eta horretan lanean jarraituko dugu”, esan du Arantzabalek eta deia luzatu du larunbat honetan Sarek deitutako Bilboko eta Baionako manifestazioetan parte hartzeko.\n. @EtxeraXua plataformako eta @sare_herritarra ko kideak Batzar Nagusietan izan dira Osoko Bilkura jarraitzen eta gure babesa eta elkartasuna adierazi diegu pic.twitter.com/7D3CsSVani\n— EH Bildu Gipuzkoa (@ehbildugipuzkoa) January 8, 2020\nUrtarrilaren 30ean greba egiteko nahikoa arrazoi dagoela esan du EH Bilduk\nUrtarrilaren 30eko Greba Orokorra babesteko ebazpena aurkeztu du EH Bilduk Gipuzkoako Batzar Nagusietan. Jon Zulueta batzarkideak adierazi du Gipuzkoan badaudela nahikoa baliabide ekonomiko, juridiko eta instituzional dauden ezberdintasun sozial guztiak konpontzeko, pobrezia eta prekarietatea “zero” lurralde bat izateko, baina “borondate politiko ezta” salatu du. Gaineratu du Gipuzkoako Aldundiak badituela prekarietateari eta aberastasunaren banaketa orekatuari aurre egiteko baliabideak: “Errekaudazioan edo diru bilketan errekorrak hausten gabiltzala lau haizetara zabaltzen duzuen honetan, gogorarazi beharra daukagu sortzen den aberastasunaren birbanaketa desorekatuak ez duela justizia soziala lortzeko oinarri sendorik jartzen. Jendartearen hausturan sakontzen du eta pobreziaren kronifikazioa luzatzen du”.\nHori dela-eta, erakunde ezberdinei luzatutako eskaeren artean, honakoak zuzendu dizkio Aldundiari: Gizon eta emakumeen arteko soldata-arrakala eta pentsio-arrakala amaitzeko neurri zehatzak aktibatu ditzatela; enplegu egonkorra sustatu eta kontratazioan ematen den iruzurra zigortzea; soldata gutxitu gabe lanaldia 35 ordura jaisteko neurriak abiatzea; bereziki emakumeei ezartzen zaizkien lanaldi partzial inposatuak ezabatzea; zerbitzu publikoak garatzea, ezarritako murrizketak atzera botatzearekin batera; kontratazioan sexuaren, jatorriaren, ideologiaren, sexuidentitatearen, aniztasun funtzionalaren edo ekonomia-jardueraren araberako diskriminaziorik egingo ez dela bermatzea; eta klausula sozialak ezartzea administrazioko kontratazio guztietan, besteak beste, erakunde publikoentzat lan egiten duten enpresetako langileentzat 1.200 euroko gutxieneko soldata ezarriz.\nEbazpen proposamenak ez du aurrera egin. Elkarrekin Gipuzkoa abstenitu egin da eta gainerako alderdiek aurka bozkatu dute.\n🗣 @jonzulu_ : Gipuzkoan badaude nahikoa baliabide ekonomiko dauden ezberdintasun sozial guztiak konpontzeko, pobrezia eta prekarietatea ZERO lurralde bat izateko.\n❌Borondate politikoa falta da\n⏩Horregatik, nahikoa arrazoi daude U30ean greba egiteko.#U30GrebaOrokorra pic.twitter.com/itvP3YiUNL


'Bizi bihotzak eskatzen deutsun modura' - bizkaie.biz\nBizkaie! 2021-05-17 09:31 Pil-pilean\nHomofobia, Lesbofobia, Transfobia eta Bifobiaren kontrako Nazinoarteko Eguna da gaur.\nBizkaiko Foru Aldundiak bat egin dau Homofobia, Lesbofobia, Transfobia eta Bifobiaren kontrako Nazinoarteko Egunagaz, Bizi bihotzak eskatzen deutsun modura lemapean. Gaur, maiatzaren 17a, da egun hori, Osasunaren Munduko Erakundeak 1990eko maiatzaren 17an erabagi ebalako homosexualidadea buruko nahasmenduen zerrendatik kentzea. Foru Aldundiak ez eze, bertoko eta mundu zabaleko erakunde eta alkarte ugarik egin dabe bat, esate baterako, Bilboko Udalak LGTBIfobiari ezetz esateko deia egin dau.\nAurreretxien eta ezjakintasunaren ondorio dan diskriminazino hori bardintasun-printzipioaren kontra doala azpimarratu dau Foru Aldundiak. Horregaitik bete-betean gaitzesten doguz LGBTIfobia erakustaldi guztiak. Bizkaitar guztiei dei egin deutse LGTBI kolektiboaren eskubideak jagotera.\nErasoak eta diskriminazinoa salatzetik harutzago be joan nahi dau Foru Aldundiak, eta LGTBI kolektiboari jagokozan eskubide guztiak babesteko konpromisoa hartu dau. Behar diran neurriak hartuko dira, aurrera egiten jarraitzeko, bardintasun formalaren autortzan ez eze, baita bardintasun erreal eta efektiboaren sustapenean be.\nOraintsu aurkeztutako Dibersidade eta Inklusinorako 2021-2023 Planaren bidez, hain zuzen, aurrerapausoa egin nahi dau Foru Aldundiak politika publiko inklusiboagoen eraikuntzan. Diskriminazino guztien kontrako burrukea, eta batez be sexu-orientazinoa eta genero-identidadeagaitik egiten dan diskriminazinoaren kontrakoa, izango da Bizkaiko Foru Aldundiaren politiken helburuetako bat, gizarte kohesionaduagoa, bardinzaleagoa eta justuagoa lortzeko bitarteko lez.\nBilboko Udalak be adierazpena plazaratu dau LGTBIfobiaren kontrako Nazinoarteko Egunean. Bertan ohartarazo dauenez, Covid-19a eragin sakona izaten dabil kolektibo horretan, eta sexu aniztasunaren kontrako erasoak ez dira geratu. Gaur egun beharrezkoa da gure gizartean indarrean dagozan diskriminazinoen kontrako burrukea sendotzea. Gizarte osoaren erantzukizuna da, dino Bilboko idazkiak.\nGaur egun, munduko 69 herrialdetan debekatuta eta zigortuta dagoz sexu bereko helduen arteko sexu-ekintzak, ILGA erakundearen arabera (Lesbiana, Gay, Bisexual, Trans eta Intersexen Nazinoarteko Alkartea da hori).


Ioseba Iturbideren kontrako epaiketa salatzeko eta babesa erakusteko agerraldia egin dute Lesakan - Bortziriak - Erran.eus\nIoseba Iturbideren kontrako epaiketa salatzeko eta babesa erakusteko agerraldia egin dute Lesakan\nTtipi-Ttapa 2018-12-17 08:13\nLarunbatean elkarretaratzea egin zuten Lesakako plazan, Ioseba Iturbideren kontrako epaiketa salatzeko.\nHilaren 19an epaituko dute Espainiako Auzitegi Nazionalean, duela hamaika urteko gertaera batzuk leporatuta\nAbenduaren 19an Ioseba Iturbide lesakarra epaituko dute Espainiako Auzitegi Nazionalean, duela hamaika urteko gertaera batzuk leporatuta. Zortzi urteko espetxe zigorra eskatzen dio fiskaltzak, «froga bakartzat Mattin Sarasolaren torturapeko deklarazioak izanda». Epaiketa eta haren oinarriak salatu eta Iosebari babesa erakusteko agerraldia egin zuten larunbat eguerdian Lesakako plazan ’10 urte ehunka kilometrora, bihotzetik gertu’ herri ekimenak antolatuta, ‘Torturarik ez, Ioseba libre!’ goiburupean.\nPlazan irakurri zen agiriak dioenez, «2008ko urtarrilaren 6an Igor Portu eta Mattin Sarasola lesakarrak atxilotu zituen Guardia Zibilak Arrasaten, ETAko kide izatea egotzita. Oihartzun handiko atxiloketak izan ziren, biharamunerako Igor erietxean ingresatu zutelako egoera larrian, jasandako torturen ondorioz. Mattin bortz egunez inkomunikatuta eduki eta bortizki torturatu zuen Guardia Zibilak, bertze hainbat euskal herritarrek pairatu izan duten moduan».\nAtxiloketa horietatik bi egunera, urtarrilaren 8an, Mikel San Sebastian eta Ioseba Iturbide atxilotzen saiatu ziren; ez zituzten etxean aurkitu, ordea. «Bortz egunez gure herritarrak eta herria etengabe egon zen komunikabideetan».\nIoseba eta Mikel otsailaren 15ean atxilotu zituzten Donibane Lohizunen. Ioseba aske utzi zuten 2010ko ekainaren 1ean, eta 2012ko urriaren 28an berriro atxilotu zuten, Frantzian. Frantzian jarritako bost urteko espetxe zigorra bete ondotik Espainiaratu eta aske utzi zuen epaileak.\n10 urte beranduago berriz ere epailearen aitzinera deitu dute Ioseba, duela 11 urte izandako gertaera batzuk egotzita epaitzeko.\nTarte horretan, Donostiako Epaitegiak (Espainiako Auzitegi Gorenak bertan behera utzi arren) nola Estrasburgoko Giza Eskubideen Epaitegiak Igor eta Mattinek tratu txarrak jasan zituztela ebatzi zuten. Horrek, herri ekimenaren ustez, «Mattinen deklarazioen balioa erabat zalantzan jartzen du, torturapekoak direlako. Eta hori da Iosebaren aurka daukaten froga bakarra: torturapean ateratako deklarazioak».\nLarunbateko ekitaldian, Ioseba Iturbide herritarrari babesa eskaini nahi izan zioten epaiketa honen aitzinean. «Froga bakarrak torturapeko deklarazioak izaki ez da onargarria epaiketa bat egitea. Are, Estrasburgoko epaiaren ondotik, tratu txarrak frogatu ondotik, ez dugu onartzen Mattinen torturapeko deklarazioak froga moduan erabiltzea», aipatu zuten.\n«Euskal Herrian bake eta normalizazio politikorako aro berri bat ireki da azken urteotan. ETA erakundeak pauso sendoak eman ditu norabide horretan; estatu espainiarrak, ordea, iraganeko errepresioaren zurrunbiloan harrapatua segitzen du. Euskal gatazkari behin betiko irtenbidea emateko garaia da, kartzelak hustutzeko, presoak Euskal Herrira ekartzeko… Bide horretan Iosebaren kontrako epaiketa oztopo bat baino ez dela» salatu zuten.


Irekia Eusko Jaurlaritza - Gobierno Vasco :: Eusko Jaurlaritzak austeritatea baztertu du Euskadiko ekonomia eta gizartea suspertzeko eta eraldatzeko aurrekontuak diseinatzeko orduan (Gobernu Bilera 2020-10-6)\nEusko Jaurlaritzak austeritatea baztertu…\n<img src="https://www.irekia.euskadi.eus/uploads/cover_photos/63596/original/Directrices_Presu2021_CAS_1920x1080.jpg" style="max-width:100%" alt="" />\nGobernu Kontseiluak aurrekontuaren gidalerroak onartu ditu gaur. Aurrekontu horiek, zalantzarik gabe, erronka handia dira Jaurlaritzarentzat; izan ere, XII. legegintzaldiko lehenak dira, eta Covid-19ak eragindako osasun krisiak eta haren ondorio ekonomikoek markatu dituzte. “Aurrekontu ausartak izango dira”, esan du Pedro Azpiazu Ekonomia eta Ogasun Sailburuak, eta susperraldiaren eta eraldaketa ekonomiko eta sozialaren aurrekontuak izango direla azaldu du. Austeritatea erabat baztertzen dela ere azpimarratu du. “Aurrekontu hauek ez dute murrizketarik ekarriko politika publikoetan, gure bidea ez da austeritatea izango”, aurreratu du Sailburuak.\nEuskadik inoiz ez bezalako egoera bizi du, eta egoera horrek osasun arloko erantzuna eta susperraldi ekonomikorako pizgarriak eskatzen ditu, pandemiaren aurretik herrialde gisa genituen erronkei ere aurre egin ahal izateko. Krisia, eraldaketa energetiko-ekologikoaren, eraldaketa digitalaren eta gure ongizate-estatuaren erresilientzia indartzeko beharraren erronkei aurre egiteko eta krisi orok sortzen dituen desberdintasunak arintzeko aukera gisa hartuko da. Gainera, osasunak eta hezkuntzak bultzada handia izango dute 2021eko aurrekontuetan.\nOraindik ez dakigu zer diru-sarrera izango dituen Jaurlaritzak Foru Aldundien ekarpenen bitartez, urriaren 15ean itxiko baitira, baina 2021erako defizitaren eta zorraren testuingurua itxita daukagu, Ekonomia Itunaren Batzorde Mistoan adostutakoa, hain zuzen ere: %2,2ko defizita (1.600M/€) eta %16,9ko zor-muga. Horri esker, 12.440M/€-ra heldu ahal izango gara.\nEra berean, Europak 2020ko eta 2021eko zerga-arauak ezabatu ditu, eta, beraz, egoerak okerrera egingo balu, posible izango litzateke erreferentzia-tasa horiek malgutzea.\nHori guztia, Next Generation EU Funtsaren Berreskuratze eta Erresilientzia Mekanismotik ustez iritsiko diren diru-sarreren gehigarriak kontuan izan barik.\nEusko Jaurlaritzak ekonomia suspertzeari ekingo dio, eskarian izandako aldaketen eragina gehien jasan duten sektoreak bultzatzeko, enpresak sendotzeko, kulturaren ekoizpenerako eta Euskadiren nazioarteko proiekziorako jarduerei eutsiz, edo Covid-19aren ondorengo agertokira egokitutako finantza-politika berria indartuz. Hori guztia inbertsioetan ahalegin handia eginez. Ardatz horiez gain, aurrekontuek trantsizio digitalaren eta energetikoaren aldeko apustu garbia jasoko dute.\nEuropako Green Deal izenekoarekin bat etorriz, energia eta klima arloko trantsizioa zeharkako lehentasun nagusietako bat izango da, eta garapen ekonomiko jasangarria bultzatzeko aukera gisa helduko zaio. Erronka, Euskadi, energia berriztagarrien, eolikoaren, biomasaren, eguzki-energia fotovoltaikoaren, geotermikoaren eta itsasokoaren sorkuntzan erreferente industrial eta teknologiko bihurtzea da. Garraio garbia eta jasangarria, energia-eraginkortasunerako politikak, ekonomia zirkularra eta bioekonomia eta nekazaritza eta arrantza eredu jasangarriagoa bultzatuko dira. Hori guztia klima-aldaketaren aurkako borrokaren barruan.\nAurrekontuak, besteak beste, adimen artifizialean, big datan, gauzen Internetean, 5G teknologietan, sistema ziberfisikoetan eta zibersegurtasunean aurrera egiteko aukera-nitxo gisa planteatuko dira. 2021eko aurrekontuetan eraldaketa digitalaren aldeko apustu irmoa egingo denez, I+Gra bideratutako ahalegina %6 handituko da. Hezkuntza edo osasuna ere eraldaketa digitalarekin erlazionatuta daude. Digitalizazioaren izaera integral hori pandemia ondoren suspertzeko motorra da, eta, gainera, bat dator EBtik datozen planteamenduekin.\nOngizate inklusiboaren ikuspegitik, 2021eko aurrekontuek aukera-berdintasunari helduko diote, hezkuntza eta osasun zerbitzu publikoak era ekitatiboan eskuratu ahal izateko. Hori ezinbestekoa da gizarte-mugikortasuna bultzatzeko eta epe luzera lehen mailako errentaren banaketan dagoen aldea murrizteko. Gainera, desagerrarazi behar ditugun desberdintasun sozialak dakartzaten arrakalak arintzeko/ezabatzeko lanean jarraituko dugu: soldata, gizarte-maila, genero, belaunaldi, digital eta lurralde arloetako arrakalak.\nLaneko egonkortasunari eta baldintzei dagokienez kalitatezko enpleguaren aldeko apustu sendoa ere egiten da, bizi-proiektu duinak gauzatu ahal izateko beharrezko premisa baita. Aurrekontuko programen lan-ildoen artean hauek ere azpimarratu behar dira: familiako eta laneko bizitza uztartzea, etengabeko kualifikazio profesionala bultzatzea, emakumeen eta gizonen arteko berdintasuna bermatzen duten eta gazteen ibilbide profesionalak prekarizatzen ez dituzten soldata zuzenak bideratzea, eta eskaeran izandako aldaketen ondorioz lekualdatutako profesional askoren gaikuntzari ekitea.\nAzkenik, gidalerroek gizarte-babeseko politikak jasotzen dituzte, zahartze, familia-zatiketa eta indibidualizazio prozesuekin eta immigrazioa handitzearekin erlazionatutako aldaketei erantzuteko.\nUne honetatik aurrera, aurrekontua egiteko prozesua hasiko da, eta, aurten ere, aurretik, Ekonomia eta Ogasun Sailak genero-inpaktuari buruzko txostenak bidaltzeko eskatuko die gainerako sailei eta erakunde autonomoei. Datorren abenduaren 15ean Gobernu Kontseiluak aurrekontu proiektua onartuko du eta 18an Eusko Legebiltzarrean entregatuko da.\nEUSKAL EKONOMIAREN BILAKAERA\nMunduko gainerako herrialdeetan bezala, euskal ekonomian ere eragina izan dute COVID-19aren pandemiak eta horri eusteko martxan jarri diren neurriek. Esparru taula honetan jasotzen dira gidalerro horiek egiteko erabili diren aurreikuspenak.\nLanean dauden pertsonak (PARA)\n2021ean, langabezia tasa %10,7ra jaitsiko da ziurrenez, eta 15.100 lanpostu inguru sortuko dira. 2021erako aurreikusitako susperraldi handia aurtengo ezohiko jaitsieraren ondorio zuzena izango da. Hurrengo urterako aurreikusten den errebote-efektua, neurri handi batean, hasiera batean tipikoa zen urte bat (2021) egoera atipiko batekin (2020) alderatzearen emaitza da.\nSolo 15000 puestos de trabajo. Bajar solo un 0.5 el paro y estais subvencionando a petronor.? Que hago si no encuentro un trabajo antes de marzo? Puedo ir a pedir al Gobierno Vasco?\nDirectrices_Presu2021_CAS_1... 600 KB (jpg)\nINTERVENCIÓN_AZPIAZU_DIREC... 100 KB (application/pdf)


Elikagai exotikoak sukaldean | Consumer\nElikagai exotikoak sukaldean\nSukaldaritza abangoardisten joerak lurreko zapore primarioak berreskuratzea dakar, lore, hosto eta sustraietatik abiatuta, arruntenetatik exotikoenetara.\nSukaldean, teknikan eta osagaiekin berritzeko hitzaurrea loreak , jateko eta ez apaintzeko soilik. Ondoren, letxuga-aukera zabala eta belar “txarrak” sartu ziren, hala nola errukula , kanonigoak berroak. Orain, gertuko naturan produktu berri eta originalak bilatzen dituzte, eta batzuk hain urrunak diren proposamenekin ausartzen dira, hala nola marmokekin edo intsektuekin.\nPlater harrigarriak, lore, hosto eta sustraiekin\nGaur egun, gero eta naturalagoa da merkatuan loreak egotea. Espezia exotikoekin gertatu zen bezala, ezezaguna izatetik errezeta-liburu tradizionalaren parte izatera pasatu baitira, loreak leku bat egiten dute supermerkatuko linealetan. Oso kontuan izan behar da ezen, merkaturatzen den edozein osagaik bezala, osasun baldintzak bete behar dituela eta lore deiturikoek bakarrik balio dutela jateko.\nJatetxe abangoardistenetako sukaldeek landare arruntetako sustrai, hosto eta loreak erabiltzen dituzte, hala nola bioletak eta beste exotiko batzuk, loto-lorea esaterako.\nHorien artean daude baratze partikularreko pentsamenduak edo kalabaza-loreak, baina kasu honetan funtsezkoa da petaloak bakarrik erabiltzea, ondo garbitzea eta gehiegi ez erabiltzea. Datu bitxia: kalabazaren lorea erregina da janari mexikar tradizionalean, ez tex-mexean, zerikusi gutxi duen janari texar eta mexikarraren fusioan. Herrialde aztekako sukaldaritzaren tradizioa arrosekin, azaharrekin, pinu-hostoekin, jukaren lorearekin edo jasmin-petaloekin lotuta dago. Mundu hori kolorez probatu nahi duenak herrialdeko errezeta-liburu batera jo ahal izango du.\nOraingoz, jatetxe abangoardistenetako sukaldeetan, Espainiako eta nazioarteko sukaldari ezagunak buru dituztela, sustraietatik hasi eta azaharra, jasmina, erromeroaren lorea, bioleta edo begonia eta beste espezie exotiko batzuk erabiltzen dira, hala nola sisho-hostoak (hartzituak edo lehorrak, japoniar sukaldaritzan oso erabiliak). Azken hori jatorri mediterraneoko landarea da, eta sustraia kontsumitzen da batez ere, konikoa eta kolore hori zurixkakoa.\nLoreak nahasten dituzten prestakinetan, mahaikideak testura, zapore eta lurrin exotikoak hautematen ditu, bai eta kromatikotasun ikusgarria ere, sukaldea ulertzeko modua aldatzen duena, irudimenaren mugak haustean.\nGastrobotanika, antzinatik abangoardiara\nGaur egungo gastronomia abangoardistako beste korronte batek ezagutza botanikoak eta nekazaritza eta sukaldaritza-artea konbinatzen ditu. Sortzaileek, sukaldariak eta biologoak, eman dioten izena “gastrobotanika” hitzari dagokio. Sukaldaritza-balio eta nutrizio-ezaugarri interesgarriak dituzten espezieak eta sustraiak ezagutu edo berreskuratu nahi dira. Kanonigoen belarra, berroak edo errukula bezalako landarediak ezagunak dira beste belar exotiko batzuekin konparatuz. Horien izenak oso zailak dira ahoskatzen, eta are gehiago gogoratu beharrekoak, hala nola kordifolea edo glaziar-fikoidea. Rodrigo de la Calle sukaldari espainiarrak, 2009an Revelio sukaldariaren saria jaso duenak, landare exotikoen (barazkiak, frutak edo loreak) erabileraren bultzatzaileetako bat da.\nSukalde ausartetan begetal arraroak erabiltzen dira, gutxi ezagutzen direnak eta jendearen onarpena lortzeko modukoak.\nPlateretan, gure herrialdeko sukaldaritzan tradizio handia duten elikagaiak (haragia edo arraina, adibidez) datil freskoekin edo zitriko exotikoekin (kumquat, kalamondina edo cidra) konbinatzen ditu. Fruta hauek saski bitxi bat osatzen dute, oraingoz sukalde ausartenetatik atera ez dena, baina jendeak onartzen duela dirudi. Atzera begiratu behar da, eta oso oinarrizkoak diren elikagaiak aurkitu, nahiz eta gehienentzat exotikoak izan. Bitxia dirudi, baina horrela gertatu zen zainzuri berdea , ohiko famagatik mahaitik atera eta errezeta bikainetarako berreskuratu dute.\nKorronte horren balioa da natura eta janaria lotzea, sorora itzultzea eta produktua bere egoera puruan berreskuratzea, eta, batez ere, urtaroak errespetatzea, pertsona osasuntsuen nutrizio-beharrekin bat datorren naturaren erritmoa. Gainera, beren itxura dela-eta merkatutik bota diren barazki- eta barazki-barietateei itzultzen zaie balioa. Zerbekin gertatzen da. Hainbat zaporetako hamabi basamahatsondo-barietate daude dokumentatuta, eta ez dira hazten merkataritza-arrazoiengatik.\nAZKENA: MARMOKAK ETA INTSEKTUAK\nSukaldera marmokak iritsi dira, itsasoko uretan seinale txarra, giro zikinetan ugaltzen direlako, tenperatura altuarekin, eta planktona jaten dutelako. Burua baino ez da erabiltzen, denbora asko behar izaten dute gatzunetan, eta zaporeak itsas gustu handia izaten du. Medikuntzak aurkitu zituen, ez sukaldariek, animalia ornogabe eta gelatinakara horien sukaldeko propietateak. Pozoia aseptikoa da, toxina-inhibitzaile indartsua baita.Sutegietako marmokak oso sosak dira eta saltsak behar dituzte zaporea indartzekoSutegietan, ordea, oso sosa da eta saltsak behar ditu zaporea indartzeko. Marmokak errezetetan agertzea ustekabekoa da, eta, batez ere, interesatua. Animalia horiek 200 kiloko pisua har dezakete, eta Txinako itsasoan izurrite bihurtzen hasi ziren. Haien aprobetxamendua handitzea pentsatu zuten. Ez da oso zaporetsua ez oso elikagarria, baina snack interesgarria da Asiako herrialde indartsuan.\nAntzeko eginkizuna dute lurrezko krustazeoek, intsektuek bezala. Mendebaldeko mahaikideei mesfidantza piztu arren, mokadu apartak dira Iberoamerikan eta Asian. Munduko eskualde horietan, mordiskoak testura kurruskaria eta zapore nabarmena dute. Ohikoa da aperitibo edo goarnizio gisa erabiltzea, nahiz eta gehiago kontsumitzea onuragarria izan daitekeen, nutrizio-balio handia . Zaila da barneratzea, baina, ebidentzia zientifikoaren arabera, proteinak arrainaren edo oilaskoaren antzeko kalitatekoak dira.\nelikagai exotikoak insectos-eu lore-sukaldaritza medusas-eu


Euskal Herriko balea ehiztarien arima, bidaide - Alea.eus\nJuanma Gallego 2018-09-14 06:00\nIslandiako ipar-mendebaldean egin dute ibilbide gehiena, fiordoen artean. / Arturo Martinez\nDuela 400 bat urte Islandian gertatutako triskantzaren arrastoen atzetik abiatu da uda honetan Arturo Martinez bidaiaria. 1615ean islandiarrek 32 euskal arrantzale hil zituzten, eta istorio hori ezagutarazteko dokumental bat grabatu nahi du gasteiztarrak.\nDuela gutxira arte Islandian legezkoa zen euskaldunak hiltzea. Benetan. Teorian, bederen, hori ahalbidetzen duen lege bat indarrean zegoelako Ipar Atlantikoko uharte urrunean. Duela lau mende abiatu zen kontua, herrialdean inoiz izan den krimenik handiena jazo baitzen. 1615ean, balea ehizan hara joandako 32 euskaldunek bizia galdu zuten, islandiarrek akabatuta. Izan ere, urte horretan, hiru baleontzitan iritsi ziren euskal baleazaleak uharte urrun horretara. Bertan zeudela, enbata batek ipar-mendebaldean kokatuta dagoen Reykjafjordur izeneko fiordoan harrapatu zituen arrantzaleak, eta bertan bilatu zuten aterpe. Baina gauzak okertu egin ziren.\nGertakari horien atzean ibili da udan honetan Arturo Martinez bidaiari gasteiztarra. Betidanik bizikletari lotua ibili da Martinez, eta istorio hori ezagutu zuenean, argi izan zuen gaiari buruz gehiago jakin nahi zuela. Islandia bisitatu nahi zuela dio, bereziki ipar-mendebaldeko fiordoak. Ez da ohiko helmuga. “Hara joaten diren gehienek urrezko ibilbidea egiten dute; hau da, uharteari bira ematen dion errepidea jarraitzen dute.”\nPirateriarekin eta Ameriketatik zetorren zilarrarekin batera, baleen arrantza XVI. mendeko industriarik garrantzitsuenetariko bat delakoan dago Martinez. "Benetako epopeia bat izan zen ordukoa. Euskal Herrian industria hori nahiko ezaguna bada ere, Estatuan asko ezagutzen ez den gaia da". Ez da erraza irudikatzea industria horretan aritzeak zer suposatzen zuen. “Den-dena atzean utzi behar zuten, eta gainean zeukatenarekin ateratzen ziren, ogibide bila". Merkataritza azpiegitura handia eratuta zegoen balearen gantzaren inguruan. "Besteak beste, katedralak eta elizak argiztatzeko erabiltzen zen". Euskal kostaldean hasieran, denborarekin ehiza eremua handitu zuten euskaldunek, eta Terranovara, Groenlandiara eta Islandiara ere joan ziren.\nBehin gantza lortuta, XVII. mendeko "petrolio" hori banatu egiten zuten, eta, Gaztelarako bidean, Gasteiztik ere igarotzen zen. Baina ez da erraza ibilbide zehatzaren berri izatea. Batez ere, arazoak izaten zireneko arrastoa geratu da dokumentazio historikoan, besteak beste, epaitegietan eta aseguru-etxeen inguruan sortutako dokumentazioan. Xabier Alberdi historialariak bildu ditu horrelako batzuk. Adibidez, 1598an Juan Ortiz de Zarate merkatari gasteiztarrak Terranovara bidean itsasoratu behar ziren bi itsasontzietarako bizkotxoa egiteko 150 gari anega saldu zituenekoa, edota zazpi urte geroago Martin Martinez de Cortazarrek Mutrikuko kapitain bati 100 dukateko mailegua eman zionekoa.\nSubealabici proiektuaren bitartez, Martinezek bi txango antolatu ditu: bata euskal kostaldean zehar eta bestea Islandian bertan. Bizikleta horrelako bidaiak egiteko tresna aproposa dela dio Martinezek. "Oinez joaten bazara, jendeak mesfidati hartu ohi zaitu, agian eskale baten antza ematen duzulako. Autoaz joanda, berriz, zailagoa da jendearekiko kontaktua. Hortaz, bizikleta modurik hoberena da jendeari hurbiltzeko".\nBestalde, Martinezek oso argi izan zuen hasieratik helmugaz gain abiapuntua ere kontuan izan behar zuela. Horregatik prestatu zituen bi ibilbide horiek. Euskal kostaldean egindakoa izan zen aurrena. Ekainaren 31tik uztailaren 3ra bitartean 40 lagun inguruko tropela osatu zuten. Irunen hasi eta balea ehizarekin lotutako tokiak bisitatu zituzten. Pasai San Pedron (Gipuzkoa) kokatutako Albaola faktoria izan zen lehen helmuga, bertan XVI. mendeko nao bat modu tradizionalean eraikitzen ari direlako. Baina hainbat sagardotegi ere bisitatu zituzten. Ez zen izan aisialdi hutsa. Euskal baleazaleek sagardoa eramaten zuten, eta eskorbutoari aurre egiteko modu bikaina zen hori. "Bidaia horietan, sagardoz betetako kupelak eramaten zituzten, eta gero kupela horiek balea gantzez beteta ekartzen zituzten bueltan". Ibilbide hori bukatu eta gero, Islandiarako hegazkina hartu zuen Martinezek, eta bertan hamar bat lagunez osatutako tropel txikia osatu zuten. Bertako hiriburuaren inguruan lehen ibilbide bat egin zuten, eta uhartean bizi diren hainbat euskaldun ezagutu zituzten. Horietako batzuek oso ondo ezagutzen dute gaia, bereziki Euskal Islandiar Adiskidetza elkarteko kideek. "Elkarteko arduradun Sigrun Antonsdottir Anton Galan biologoaren alaba da. Duela gutxi zendu den Galan, eta bere burua azken euskal balea ehiztaritzat zuen. Bereziki Islandiako gobernuarentzat lan egiten zuen".\nBesteak beste, Magnus Rafnsson historialariarekin hitz egin zuten, "seguruenera Islandian gaiari buruz gehien dakien laguna", eta baita balea ehizan aritutako islandiar batekin ere. Islandiar asko gaur egun balea ehizatzearen aldekoak direla argitu du bidaiariak. "Gutxi gorabehera, gure artean zezenketekin dagoen polemikaren parekoa" dago Islandian, Martinezen esanetan. Triskantza gertatu zen eremura gerturatu ziren, eta bertan egin zuen gainerako ibilbidea. Besteak beste, Sudavic herrian egon ziren, euskaldunak hiltzea ahalbidetu zuen epaiketa bertan egin zen eta. Ibilbidean zehar gaiari eskainitako bi memoriagune daude, eta islandiarren oroimenean oso errotuta dagoen gaia dela azpimarratu du Martinezek. "Barkamena eskatzen ziguten, gertatutakoagatik errua sentitzen dutelako. Oso arraroa egin zitzaigun guri hori. Imajinatzerik al dago gu Ameriketara joaten garenean barkamena eskatu behar izana konkistaren garaian gertatu zenagatik?".\nDena dela, uhartean biztanle gutxi direla kontuan izan behar da, eta islandiarrek haien historia oso ondo gordetzen dutela. "Neska batekin kontaktuan jarri gintuzten, eta hark esan zigun bera zela hilketa abiatu zuen Ari Magnusson gobernadorearen 16. edo 17. belaunaldikoa. Sakelako telefonoarekin erakutsi zigun hori, islandiarrek oso ondo ezagutzen dutelako haien zuhaitz genealogikoa".\nTriskantzaren arrazoiei buruz, berriz, gauzak ez daude batere argi. Magnusson gobernadoreak Danimarkako erregearen aurrean bere burua zuritzeko egindako maniobra bat, eremu latz batean baliabide urriak eskuratzeko lehia edota islandiar emakume bati euskaldun batek egindako erasoren bat aipatu ditu bidaiariak. Argi dagoen bakarra da egoerak okerrera jo zuela, eta islandiarrek 32 euskaldun akabatu zituztela. Hori guztia, gainera, Jon Gudmundsson izeneko idazle batek triskantza gertatu eta gutxira idatzitako dokumentu bati esker ezagutzen da. "Batek daki; lehen eskuko kontakizun hori egon ezean, gaur gertakari hori kondairaren eremuan egongo litzateke agian".\nArrasto material gutxi geratu dira, tartean ustez euskal jatorria duten balea prozesatzeko hainbat estazioren hondarrak. Baina bidaian garai horretan zabaldu zen merkataritzaren adierazle bikaina den liburu bat ikusteko aukera izan zuten ere. Islandiarrek eta euskaldunek elkar komunikatzeko erabilitako pidgin antzeko bat biltzen duen eskuizkribua, 700 hitz inguru biltzen dituena.\nZorionez, gero eta gehiago ezagutzen da duela lau mende jazotakoa, eta Martinezek ezagutza horren zabalkuntzan gehiago sakondu nahi du. Oraingo erronka da bizitakoaz dokumental bat grabatzea, eta egitasmo hori abiatzeko laguntza nahikoa lortu du gainera, internet bitartez diru bilketa egiteko plataforma batean. Baina istorioa hobeto islatzeko, animazioa erabili nahi du dokumentalean, eta horretarako instituzioen laguntza beharko duela aurreratu du bidaiariak. Borroka horretan dabil orain Martinez, eta horretarako Subealabici egitasmoa elkarte modura erregistratu behar du. Pedalei ekiteko baino erronka zailagoa, duda izpirik gabe, burokrazia izan ohi delako abenturarik zailena.\nFiordoak odolez bete zirenekoa\n1615eko irailean Islandiako ipar-mendebaldeko fiordoetan euskaldunen odola isuri zen. Arrazoi asko mahai gainean jarri badira ere, atzean dagoen zioa oraindik ere ez dago argi. Baina zantzu batzuk badira, eta historiaren lainoan eskegita geratu diren hari apurrei tiraka izan diren lagunak ere badaude. Gure artean, horietako bat Iñaki Petxarroman kazetaria izan da. Kasualitatez egin zuen topo Petxarromanek euskal balea ehiztarien odisearekin, Islandiara egindako bidaia batean. Bururatu zitzaion lehen gauza izan zen istorioa film bat egiteko modukoa zela. Halere, jakina da film bat egitea arras zaila dela, eta, hortaz, lagun batek emandako gomendioa jarraitu zuen, eta liburu bat idazteari ekin zion. Hori da, hain zuzen, 'Kearen fiordoa' (Elkar, 2015) liburuaren abiapuntua. “Pentsatu nuen gaiak nobela bat idazteko ematen zuela, eta gainera oso gauza gutxi idatzita zeuden horri buruz. Finlandiar batek idatzita zuen gertakariei buruzko nobela bat, baina soilik finlandieraz argitaratuta zegoen". Denborarekin, baina, liburu gehiago argitaratu dira, tartean, Julia Montejo idazlearen 'Lo que tengo que contarte' izenburuko eleberria. Baina, momentuz, Iñaki Petxarromanena da euskaraz dagoen eleberri bakarra.\nAukeratutako formatua ez da kasualitatea. "Ikusi nuen gaia bereziki fikziorako aproposa zela. Historiako gertakari askotan bezala, hutsune asko geratu dira, eta idazleak aukera du hutsune horiek nahi duen moduan betetzeko. Lizentzia batzuk hartzeko moduan zaude, eta kontakizunean zure 'sinadura' sartzeko hainbat baliabide erabil ditzakezu". Aurretik narrazio historiko batzuk idatzita zituen arren, eleberri bat osatzea "erronka" bat izan zela aitortu du kazetariak.\nLiburua idazten ari zen garaian hainbat dokumental egiten ari ziren, eta Gipuzkoako Aldundiak ekitaldi bat egin zuen Islandian bertan, hango instituzioekin. Euskaldunak hiltzea ahalbidetzen zuen legedia kendu zutenekoa, alegia. "Tira, legearena anekdota moduko bat zen. Danimarkako erregearen dekretu bat zen hori, baina Islandiak independentzia eskuratu zuenetik, praktikan ez zuen balio legalik. Halere, anekdota horri esker gertakariak gehiago ezagutu dira".\nKontua Islandian Euskal Herrian baino gehiago ezagutzen dela uste du Petxarromanek. "Haiek nolabaiteko orban beltz baten moduan ikusten dute. Esaten da ordukoa inoiz Islandian izan den giza hilketarik masiboena izan zela, eta kontuan izan behar dugu herrialdea ez dela sartu gatazka edo gerra askotan. Gauzak nahiko modu baketsuan egiten ohituta daude, eta horregatik kontzientzian iltzatuta bezala daukate". Euskal Herrian bereziki azken urteetan ezagutu dela dio kazetariak.\nBeste hainbat adituk egin duten moduan, krimen horren atzean egon ziren benetako zioei dagokienez, gobernadorean jarri du arreta Petxarromanek. "Nire ustez, Adi Magnussonek kinka batean ikusi zuen bere burua. Batetik, euskaldunekin hitzarmena sinatuta zeukan, eta euskaldunei balea ehizan aritzeko baimena emana zien. Baina gero Danimarkako erregeak jarduera hori debekatu zuen, eta bazegoen aukera erregea konturatzeko Magnusson tratu ilegaletan zebilela. Agian horren berri eman zezaketen euskaldunak gainetik kentzeko modu bat izan zitekeen, eta horiek hiltzeko bidea erraztu zuen".


Irekia Eusko Jaurlaritza - Gobierno Vasco :: Euskal autonomia erkidegoko osasun-sistema publikoa Parkinsonen gaixotasunari buruzko 32 ikerketa-proiektu garatzen ari da gaur egun\nEuskal autonomia erkidegoko osasun-sistema…\nIkerketa-ildoak Parkinsonen gaixotasunaren forma hereditarioak identifikatzean, gaixotasunean portaeraren nahasmenduak eta bulkaden kontrola analizatzean eta botika berriak probatzean zentratzen dira.\nEuskal Biobankuaren bitartez, euskal osasun-sistemak garunak emateko programa aitzindaria eta berritzailea du eta Parkinsonen gaixotasuna duten pazienteen garun-emaitzaren inguruko sentsibilizazio-kanpaina abian jarri du aurten\nGaur, apirilaren 11, Párkinsonen Gaixotasunaren Mundu Eguna da. Gaixotasun horrek 65 urtetik gorako biztanleen % 2ri eta 40 urtetik gorakoen % 0,5-1i eragiten die\nEuskal Autonomia Erkidegoko osasun-sistema publikoa Parkinsonen gaixotasunari buruzko 32 ikerketa-proiektu garatzen ari da gaur egun. Proiektu horien ikerketa-ildoak Parkinsonen gaixotasunaren forma hereditarioak identifikatzean, gaixotasunean portaeraren nahasmenduak eta bulkaden kontrola analizatzean eta botika berriak probatzean zentratzen dira. Parkinsonen gaixotasuna ikertzeko 1,1 milioi euroko finantzaketarekin, deialdi publikoen bitartez, hots, euskal sanitate publikoan ikerketarako lortutako finantzaketa osoaren ia % 2rekin, gaixotasun horri buruzko ikerketa-proiektuak nagusiki Biodonostia Osasun Ikerketako Institutuan (Donostialdea ESI) eta Biocruces Osasun Ikerketako Institutuan (Ezkerraldea-Enkarterri-Gurutzetako ESI) garatzen dira.\nHalaber, gaixotasun horren ikerketan aurrera egiten jarraitzea helburu duten ikertzaile taldeak daude Osakidetzaren hainbat erakundetan, Osasun Sailarentzat lehentasunezkoa baita neurozientzietan eta, zehazki, gaixotasun neurodegeneratiboen arloan ikertzea. Hala, neurozientzietan ikertzen laguntzeko, Osakidetzak hainbat plataforma ditu. Horien artean dago, besteak beste, Osasun Sailaren mendeko Berrikuntza eta Ikerkuntza Sanitariorako Euskal Fundazioak (BIOEF) kudeatzen duen Euskal Biobankua.\nEuskal Biobankuaren bitartez, euskal osasun-sistemak garunak emateko programa aitzindaria eta berritzailea du. Euskal Biobankuak laguntza-errutinaren soberako lagin biologikoak bildu eta gordetzen ditu eta komunitate zientifikoari ikertzeko banatzen dizkio. Horrez gain, pertsona osasuntsuen eta/edo gaixotasun neurodegeneratiboak dituzten pazienteen garuna emateko programa bat ere badu. Orain arte, Biobankuak era askotako gaixotasunak zituzten pazienteen 634 garun jaso ditu. Horietatik 12 Parkinsonen gaixotasuna zuten pazienteenak ziren.\nGarun-emaitzak areagotzeko premiari buruz sentsibilizatzeko (pazienteenak ez ezik, pertsona osasuntsuenak ere), Parkinsonen gaixotasuna duten garunen emaitza sustatzeko eta gaixotasun horren ikerketan aurrera egiteko kanpaina bat abian jarri du Biobankuak.\nHala, Parkinson Bizkaia Elkartearekin (ASPARBI) lankidetzan, garun-emaitzak nola funtzionatzen duen azaltzen duten 500 triptiko baino gehiago banatu zizkieten postaz elkarteko kide guztiei. Lan horren ondorioz, post mortem ehunen emaitzan interesa azaldu duten lehen deiak jasotzen hasi dira bai ASPARBIn bai Euskal Biobankuan.\nEuskal Biobankuaren asmoa da gisa horretako jarduerak sustatzea Euskadiko beste zenbait Parkinson Elkarterekin ere. Garun-emaitzari buruzko informazio gehiago lor daiteke www.biobancovasco.org webgunean eta 944536890 telefonoan.\nAurten betetzen da Parkinsonen gaixotasunaren lehen deskribapenaren 200. urteurrena.Parkinsonen gaixotasuna jatorri ezezaguna duen nahasmendu progresiboa da, zeinu kliniko nagusi hauek dituena: mugimendu zehatz bat hasteko zailtasuna, atseden-dardara, zurruntasuna eta jarrerazko eta ibilerazko nahasmenduak. 40 urtetik gorako biztanleen % 0,5-1i eta 65 urtetik gorakoen % 2ri eragiten die, eta eragin bera du 2 sexuetan. Gaur egun jakina denez, sintoma motorrak baino zenbait urte lehenago ager daitezkeen beste sintoma batzuk daude: idorreria, REM loaldiaren portaera-nahasmendua (amesgaiztoak oihu eta kolpeekin), usaimen-galera eta depresioa. Kasu batzuetan, gene ezagunen zenbait mutaziorekin lotuta dago gaixotasunaren agerpena.\n2017ko apirilaren 11


Bizkaiko Industria Ingeniarien Elkargo Ofiziala - Wikipedia, entziklopedia askea.\nBizkaiko Industria Ingeniarien Elkargo Ofiziala\nBizkaiko Industri Ingeniarien Elkargo Ofiziala zuzenbide publikoko lanbide korporazioa da, 1948an sortua. Berezko lege-nortasuna du, eta bere helburuak betetzeko gaitasun juridiko osoa (publikoa nahiz pribatua). Bizkaian industria ingeniari gisa lan egin nahi duen orok nahitaezkoa du elkargo horretako kide izatea.\nElkargoaren helburu nagusiak hauek dira:\nIngeniaritzaren garapena bultzatzea\nElkargokideen interes profesionalak babestea Bizkaiko lurraldean\nElkargo eta Elkartean elebitasuna bermatzea\nAzken batean, elkargoaren asmoa da elkargokideen jarduera profesionala hobetzen laguntzen duten ekimenak laguntzea, bultzatzea eta koordinatzea, herritarren eskubideen berme gisa.\nHonako lege testu hauek arautzen dute elkargoa: Elkargo Profesionalei buruzko apirilaren 14ko 7/1977 Legeak (Espainiako Aldizkari Ofiziala, 1997-04-15), Tituludun Lanbideei eta Profesionalen Elkargo eta Kontseiluei buruzko azaroaren 21eko 18/1997 Legeak (Euskal Herriko Agintaritzaren Aldizkaria, 1997-12-11) eta elkargoaren estatutuek.\n↑ «Elkargoa zer den», Bizkaiko Industri Ingeniarien Elkargo Ofizialaren webgunea.\n↑ a b c d «Elkargoaren asmoak», Bizkaiko Industri Ingeniarien Elkargo Ofizialaren webgunea.


Ezerezaren truke?. Deia, Noticias de Bizkaia\nErramun Osa - Martes, 29 de Mayo de 2018 - Actualizado a las 06:00h\nAsteon eztabaidatuko du Espainiako Kongresuak PSOE alderdiak Rajoy presidenteburuaren kontra aurkezturiko zentsura mozioa. Gurtel auziaren epaiaren ondoren, behar-beharrezkoa omen da PP alderdia gobernutik ateratzea, bai eta politika bera eraberritzea ere. Nolanahi ere den, ekimen horren atzealdean ez dago albait arinen hauteskundeak deitzea, bestelako politikak abian jarri ondoren, egingo litzatekeelako deialdi hori... eta hori nahikoa ez balitz, PSOE alderdiak gainerako alderdien lagun-tza eskatzen du, ezerezaren truke. Uste du PP alderdiak sorrarazten duen kontrakotasuna nahikoa dela, berari txeke zuria emanez, besterik gabe babesa erakusteko.\nKontua da PP eta PSOE alderdiek ez dituztela hauteskundeak berehalakoan nahi. Lehenengoak, Ciudadanos alderdia gainetik kentzeko eta berrindar-tzeko denbora behar duelako eta, bigarrenak, ez dituelako emaitza baikorrak aurreikusten. Biek ala biek, beraz, denbora eskatzen ari dira, bestelako aurpegia erakusteko eta egungo zailtasunetik burua altxatu ahal izateko.\nBaina komeni da gogoraraztea PP alderdia gobernuan egotearen arrazoiak zeintzuk diren. Izan ere, PP gobernuan badago PSOE alderdiak, bere absten-tzioarekin, horretarako aukera eman diolako da. Ez hori bakarrik! PSOE alderdiak goberna-tzeko saiakera egin zuenean, ezerezaren truke babestea eskatzen dituenak nahita baztertu zituen, Espainiaren batasunaren inguruabarrean erosoago eta hurbilago sentitzen delako Ciudadanos eta PP alderdiengandik, bestelakoengandik baino. Finean, PSOEk lurralde ereduan ez du inolako urratsik egiteko borondaterik erakutsi... eta alderdi hau izan da Katalunian PPk ezarri duen ditxosozko 155. artikuluaren bidelagunik eskuzabalena.\nPSOEk irizten dio nahikoa dela ustelkeriak sorrarazten duen higuina PP alderdia gobernutik ateratzeko -ikuskizun dago Andaluzian alderdi sozialista bete betean hartzen duen EREen auzian zer jazotzen den-. Kontua da hori ez dela nahikoa zentzura mozio baten alde azaltzeko, besteak beste, babesa lortzeko, agintea eskuratu nahi duenaren asmoak jakitea ezinbestekoa delako. Ondorioz, zentsura mozioa aurrera ateratzen ez bada erantzukizuna ez da horren alde egin ez dutenena, bidelagunak topatzeko ahaleginik ez duenarena baizik.\nFinean, PSOEk uste du estatuaren ikuspegi bat mantentzeko orduan PP eta Ciudadanos Alderdiekin bat egitea nahikoa dela... eta gainerako arloetan, funtsezkoak ez direnetan, hain zuzen, bestelako akordioetara iristeko zailtasunik ez duela izango. Uste okerra da hori, nire ustez. Uste okerra den bezala, pentsiodunen eskakizunen alde daudela sozialistak, aurreko larunbatean Bilboko kaleetan antzeman zen bezala, ahaztuz, Sanchez bera eta bere alderdia izan zirela pentsioak KPIarekin zuten sasoi bateko lotura etetea erabaki zutenak.


Bere ibilbide artistiko eta pertsonal handia ezagutzen genuen, baina Hondarribiko bere etxean sartzean hori guztia bigarren planora pasatu zen. Sortutako obra baino handiagoa zen atzean zegoen pertsona. Hasieratik eman zigun baietza, gogotsu eta eskuzabal onartu zuen gure eskaintza.\nHandik aurrera, bisita egin genion hainbat bider, eta bera ere Durangora etorri zen, bai kartelaren aurkezpenera eta baita Azoka egunetan ere. Hunkigarria zen 90 urteko gizon handi hura standen artean paseatzen ikustea, lehen aldiz enkargu bat jasotzen duen artista gazte bat legez.\nBerarekin partekatu genituen orduak gozamen hutsa izan ziren. Gizon jakituna, xarmagarria, dotorea, eskuzabala, ahoan ilerik bakoa eta umore-sen fin eta sarkorrekoa ezagutu genuen, bere konplizitate eta hurbiltasunagaz edonor desarmatzeko gai. Azken batean, guztiok eduki gurako genukeen laguna izan zen.\nGogoz girotzen zuen bazkalondo haietako batean, Nestor pentsakor gelditu eta barrutik atera zitzaion: “Heriotza putada galanta da”. Denbora amaitzen zihoan eta bere artista-buruan egitasmoak pilatzen zihoazen etengabe.\nAdos gaude. Heriotza txakurkeria hutsa da. Batez ere, zu bezalako pertsonak eramaten dituenean eta apur bat bakartiago eta beldurtuago uzten gaituenean guztiok.\nMila esker guztiagatik, Nestor


Adinduei erosketak egiteko zerbitzua jarriko da martxan - Noticias - Zestoa\nAdinduei erosketak egiteko zerbitzua jarriko da martxan\nErosketak egiteko zailtasunak izan ditzaketen pertsonei bideratutako zerbitzua izango da eta asmoa da familia edo babes sarerik ez daukaten pertsonak artatzea.\nZestoako Udalak, Covid-19 edo koronabirusak eragindako egoeraren aurrean eta hainbat zerbitzu bertan behera geratu direla kontuan izanda, bolondres sare bat osatu du erosketak egiteko zailtasunak dauzkatenak artatzeko. Horretarako, Zestoako Gazte Asanblada eta ·3Z taldearekin mahai bat osatu du, eta baita ekimena martxan jartzeko protokolo bat ere.\nGarrantzitsua da azpimarratzea zerbitzu hau arrisku faktoreren bat izan (adina, gaixotasun kronikoren bat...) eta babes edo familia sarerik ez daukaten herritarrei bideratuta dagoela. Ekimenaren helburua kalera atera ezin duenari edo ateratzerik komeni ez zaionari oinarrizko beharrak asetzea da.\nEkimena Zestoako Udalak koordinatuko du eta martxoaren 17an jarriko da martxan. Zerbitzua behar duenak 615 768 980 telefonora deitu beharko du eta zerbitzuaren koordinatzailea arduratuko da bolondres sarea eta zerbitzuaren eskatzailea harremanetan jartzeaz.\nErosketak erabiltzaileak ordaindu beharko ditu kasu guztietan, bolondres sarea dendara joan eta interesdunak nahi duen erosketa egitera bideratuko da. Herriko janari dendetan (UNIDE, COVIRAN, MIANTXA), harategietan (Uzkudun, Patxi Otxua, Lopene) eta Zurutuza farmazian egin daitezkeen erosketak egingo dira.